23:55 / 03.11.2017\nGreat Smart деб номланган ақлли кема China State Shipbuilding Corp (CSSC ) компанияси томондан қурилган. Кема 38,8 минг тонна сув сиғимдорлигига эга юк кемаси бўлиб, Green Dolphin кемасининг модификацияси ҳисобланади.\nGreat Smart дунёдаги илк ақлли кема деб аталмоқда, чунки бу кема денгиз таснифланиши британ жамияти Lloyd’s Register (Ллойд рўйхати) томондан қабул қилинган “киберхавфсиз”, “кибер-ижрочи” ва “кибер-қўллаб-қувватловчи” мезонларига мос келадиган илк кемадир. Аввалроқ Жанубий Кореянинг Hanjin Heavy Industries and Construction верфида ҳам “ақлли” деган таснифга даъвогарлик қилувчи учта кема ясалган, бироқ улар Ллойд рўйхатида фақатгина “киберхавфсиз” деб таснифлаган.\nИшлаб чиқарувчининг айтишича, Great Smart кемаси энг янги ахборот технологияларини, жумладан маълумотларни реал вақт режимида тўплаш ва қайта ишлаш, катта ҳажмдаги ҳисоб-китобларни амалга ошириш, рақамли моделлштириш ва масофадан бошқаришни қўллайди. Шунингдек, кема дастурий таъминотига двигателлар ва кардан валлари каби асосий қурилмаларнинг ҳолатини кузатишга қодир ахборот тизимлари тўплами ўрнатилган. Бу мосламларнинг барчаси экипажнинг ишини енгиллаштиради ва кема самарадорлигини оширади.\nАйни вақтда кеманинг роботлаштирилгани денгизчиларга ўз таъсирини кўрсатмаган: экипаж қоидаларга кўра бутланган. Бироқ келгусида технологик тараққиёт ўзгаришларга олиб келиши ва кема эгаларига ишчи кучида тежаш имконини бериши мумкин. Умуман олганда, ақлли кемаларнинг истиқболи порлоқдир: улар камроқ ёнилғи сарфлайди ҳамда юқори ишончлилик ва хавфсизлик билан ажралиб туради.\nҲозирда бундай кемаларни яратиш билан Европа, Жанубий Корея ва Японияда ҳам шуғулланилмоқда.\nХитой ақлли кема Great Smart


АҚШнинг қайси давлатдан энг кўп қарзи бор?\n11:42 / 16.12.2016 44999\nХитой шу йилнинг октябрь ойида Америка давлат облигацияларига эгалик қилувчи мамлакатлар орасидаги етакчиликни бой берди. Эндиликда, унинг ўрнини 1,131 триллион доллар миқдоридаги Америка ҳукумати қимматли қоғозларига эгалик қилаётган Япония эгаллаган. Хитой ихтиёрида салкам 1,116 триллион долларлик давлат облигацияси бор, дейилади АҚШ Молия вазирлиги статистикасида.\nАввалроқ, Хитойнинг АҚШ ташқи қарзидаги улуши 1,157 триллион долларни ташкил этар эди. Иккинчи ўринда турган Япония 1,136 триллион доллар миқдорида Америка қарз мажбуриятига эгалик қилар эди. Октябрь ойида ХХР 41 млрд долларлик активларни сотишга қарор қилган, Япония эса ўз улушини атиги 5 миллиард долларга камайтирган.\nАҚШ молия вазирлиги статистикасига кўра, бир йил муқаддам, 2015 йил сентябрь ойида ҳам Хитой Япониядан ортда қолган эди. Ўшанда Пекин маъмурияти 100 млрд доллардан ортиқ қимматли қоғозларни сотиш билан фонд бозорида ноаниқликка сабаб бўлганди.


Ўзбекистон Республикаси ахборот технологиялари ва коммуникацияларини ривожлантириш вазири Шуҳрат Содиқов раҳбарлигидаги Ишчи гуруҳ Самарқанд вилоятида хизмат сафарида бўлиб турибди.\nИшчи гуруҳ дастлаб «Радиоалоқа, радиоэшиттириш ва телевидение маркази» ДУКнинг Самарқанд радиотелеузатиш маркази фаолияти билан танишди. Марказнинг 90 нафардан зиёд ходими Каттақўрғон, Нуробод, Чўпонота, Тахтақорача, Жиззах, Қўйтош РТС ва тоғли ҳудудлардаги 81 та кам қувватли радиотелеузатиш станцияларига хизмат кўрсатади.\nБундан икки йил олдин марказ биноси «снос»га тушиб, жой масаласида муаммога дуч келган эди. АКТ вазирлиги раҳбарияти аралашуви билан марказ учун 17 сотиҳли бино ажратилди. Жамоа ўз кучи билан бинони таъмирлади, қулай шароитлар яратилди. Ҳовлисида мевали дарахтлардан иборат боғ барпо этилди. Бугун марказ биноси ҳавас қилса арзийдиган масканга айланди. Марказ мутахассислари Ишчи гуруҳга қилинган ишлар ва келгуси вазифалар тўғрисида тақдимот ўтказишди. АКТ вазири Шуҳрат Содиқов марказ ходимлари билан рақамли радиони ривожлантириш юзасидан фикр алмашди, уларнинг иқтисодий ва ижтимоий ҳимояси қандай йўлга қўйилгани билан қизиқди.\nЎтган йилнинг декабр ойида Самарқанд шаҳрида Дастурий маҳсулотлар ва ахборот технологиялари технологик парки (IТ-Парк)нинг ҳудудий филиали замонавий инфратузилмага эга бинода ўз фаолиятини бошлаган эди. Аслида тўйхона сифатида қурилган бино пандемия сабабли фаолиятини тўхтатиб туриши мумкин эди. Аммо тадбиркор билан олиб борилган музокаралар натижасида бинони ёшлар учун фойдали масканга айлантиришга қарор қилинди. Бу ерда ахборот технологиялари соҳасида истиқболли стартап-лойиҳаларни амалга ошириш, уларни ички ва ташқи бозорларга чиқариш, ёш дастурчилар тайёрлаш, соҳада янги иш ўринларини яратиш мақсадида IТ-Паркнинг Самарқанд филиали фаолияти йўлга қўйилди.\nБино икки қаватли бўлиб, объектнинг умумий ер майдони қарийб 1 гектарга яқин, майдони 1 118 кв. м.ни ташкил этади. Бу ерда 200дан ортиқ мутахассислар ишлаши мумкин. Самарқанд IT-Паркида коворкинг, резидентлар ва стартапчилар учун офис жойлари, замонавий ўқув хоналари, робототехника, киберспорт, музокара ва учрашувлар хоналари, конференц зал, интервю зона, кафе ва бошқа ёрдамчи хоналар энг сўнгги услубдаги дизайн ҳамда замон талаблари асосида ташкил этилган.\nIT-Парк Самарқанд ҳудудий филиали ҳам ёшларни мазкур соҳага қизиқтириш, тадбиркорлик субъектларига бир қатор имтиёзларни берган ҳолда, уларнинг самарали фаолият олиб боришлари учун шарт-шароит ва имконият яратиб бериш орқали соҳада дастурий маҳсулотлар ишлаб чиқариш ва экспортини йўлга қўйиш, янги лойиҳалар ва стартапларни ҳаётга татбиқ этиш, иқтисодиёт тармоқларини рақамлаштиришда бевосита иштирок этиш, вилоятнинг жами хизматлар ҳажмида АКТнинг улушини сезиларли ошириш мақсадида иш юритмоқда.\nАКТ вазирлиги Ишчи гуруҳи аъзолари филиалда бўлиб, бу ерда «айтишник»ларга яратилган шароитларни кўздан кечиришди, уларнинг лойиҳалари билан танишишди.\nФилиалда иш қизғин кетмоқда. АКТга ихлоси баланд ёшлар турли йўналишда таълим олаётган бўлса, бир гуруҳи ўзлари ишлаб чиқан лойиҳаларни такомиллаштириш устида изланмоқда. Салоҳиддин Мамадалиев ва Сабрина Маматқулова Utilitu robot – ёрдамчи роботни мукаммалаштиришмоқда. Ушбу робот оддий қилиб айтганда, инсонга ёрдам беради. Мисол учун, у ногиронларга кўмакчи бўлиши ёки ҳарбий амалиётда қатнашиши, ҳудудни миналардан тозалашда қатнашиши, қоровул вазифасини бажариши мумкин. Филиалда фаолият олиб бораётган резидент Бобур Ҳамидов жамоадошлари билан март ойидан буён талабгорларга 8 та веб-сайт тайёрлаб беришди.\nАзиз Аҳмаджонов Payfiy.uz сайтини ишлаб чиққан. Азизбекнинг айтишича, сайт арзон авиачипталар ҳамда суғурталарни топиш, тўловларни онлайн ёки офлайн тўлаш имконини бераркан. У бу хизматни телеграм-бот орқали йўлга қўйиш устида ҳам изланмоқда. Мазкур платформа тўлиқ ишга тушса, сайёҳлик саноатини автоматлаштириш, янги хизмат турларини кенгайтириш, халқаро бозорда олди-сотди жараёнларини осонлаштиришга эришилади.\nШаҳло Ҳамроқулова эса хайтек музей лойиҳасини амалга ошириш ниятида.\nХуллас, филиал очилганига ҳали кўп бўлмаса-да, бу ерда иқтидорли дастурчилар, стартапчилар йиғилган, натижалар аста-секин бўй кўрсатмоқда. Энг муҳими, ёшларда иштиёқ кучли.\n– «Айти» йўналишида ишлаш ниятидаги ёшлар кўплиги қувонарли, – деди АКТ вазири Шуҳрат Содиқов филиал ёшлари билан мулоқот давомида. – Албатта, сизларнинг бугун бошлаган лойиҳаларингиз эртага катта иқтисодий самаралар олиб келиши аниқ. Ҳозир биз сизлар учун қулай шароитлар, фаолиятингизни тўлиқ йўлга қўйиш учун имтиёзлар яратиб беришимиз шарт. Шунинг учун асло интилишдан, ҳаракатдан тўхтаманглар.\nВазирлик Ишчи гуруҳининг Самарқанд вилояти бўйлаб хизмат сафари давом этмоқда.\nтўйхона IT-парк Шуҳрат Содиқов\nТехнология 07/05, 19:26\nКучли сел келиши натижасида талофат кўрган ҳудудларда телекоммуникация тармоқлари меъёрий ҳолатда ишламоқда\nТехнология 29/04, 17:36\nҲиндистоннинг Ўзбекистондаги Фавқулодда ва Мухтор элчиси билан учрашув бўлиб ўтди


Туркия президенти Эрдўғонда омикрон аниқланди - xabar.uz\n05.02.2022 19:23 0 1399\nТуркия президенти Ражаб Тоййиб Эрдўғон коронавируснинг омикрон штаммига чалинганини маълум қилди.\n«Бугун рафиқам ва мен енгил аломатлардан сўнг COVID-19га топширган тестимиз ижобий чиқди. Яхшиямки, «омикрон» енгил ўтар экан. Биз ўз миссиямизни давом эттирамиз. Уйдан туриб ишлаймиз. Биз учун дуо қилишингизга умид қиламиз»,— деб ёзган Эрдўғон ўзининг Twitterдаги саҳифасида.\nОмикрон билан касалланган Эрдўғон рафиқаси ҳам коронавирусга чалинганини, касаллик енгил кечаётганлигини маълум қилган.\nАввалроқ Туркия президенти Ражаб Тоййиб Эрдўғон яқинда Украинада бўлиб, президент Владимир Зеленский билан учрашгани ҳақида хабар берган эдик.\n«Ташриф доирасида Украина президенти Владимир Зеленский билан (Қримдаги) қрим-татар ватандошларимиз қандай яшаётганини муҳокама қилдик», — деган эди у.\nРажаб Тоййиб Эрдўғон Омикрон\nХориж 31/05, 23:10\nЗеленский Эрдўғонга Путин ҳақида гапирди


Choliqushining muhabbati hayotga ko'chdi. - YOSHLAR.COM - Скачать новинки музыки MP3\nCholiqushining muhabbati hayotga ko'chdi.\nАктёрлар Фахрие Эвджен ва Бурак Озчивит “Чолиқуши” сериали орқали миллионлаб мухлислар қалбини забт этганди. Сериалда илк бор ҳамкорлик қилган жуфтликнинг оташин муҳаббати аланга олиб, ҳаётга ҳам кўчди. Уларнинг навбатдаги “Севги сенга ўхшайди” (“Aşk Sana Benzer”) фильмидаги жуфтлиги бу севгини мустаҳкамлаган бўлса ажабмас. Бурак романтик Комрон бей ролидан аввал “Муҳташам юз йил” сериалидаги содиқ аскар Малкочоглу Бали-бей роли орқали кўплаб мухлисларнинг юракларни забт этишга улгурганди. Кўпчилик нозик хилқат вакилларининг ёқимтойига айланган Бурак Озчивитнинг муҳаббат тарихи барчага бирдек қизиқ бўлса ажабмас... — Севги сиз учун?\nБурак Озчивит: — Севги – бир сўз билан ифодалаб бўлмайдиган жуда чуқур ҳиссиёт. Севиб қолсангиз, ички “мен”инингиз бўй кўрсатади. Севиб қолганимдагина ҳақиқий Буракни кўрганман. Бу ҳолатда ҳақиқий ҳиссиётларни яширишга, ўзингдан бошқа одамни “ясаш”га ҳожат қолмайди. Ва ҳеч нима севгидан муҳимроқ бўлолмайди. Ҳаётимни шундоқ ҳам ҳиссиётлар қуршовида ўтказаман, чунки актёрман. Севиб қолганимда эса эмоционаллик ортди, гўё юрагимда ҳиссиётларга жой етмаётгандек. Севгини бундан ортиқ таърифлолмайман.\nФахрие Эвджен: — Мен ҳам шу фикрдаман, севги бу – қувонч ва илҳомланиш. У барча ибтидоларнинг ибтидоси. Севги бизга берадиган туйғуни ҳеч қайси ҳис билан тенглаштириб бўлмайди. Ҳаётдаги кўп нарсалар бизни бахтли қилади, лекин фақат севги бизга хотиржамлик ҳамда қувонч бағишлайди.\n— Илк учрашувингиз барчага қизиқ...\nБурак Озчивит: — Илк бор “Чолиқуши” сериалида учрашгандик. Фериде ва Комрон ролига киришган илк дақиқамиздаёқ ҳиссиётлар учқунлаганди. Бу девоналарча “энергетика” эди! Муносабатларимиз суратга олиш жараёнида мустаҳкамланиб борди.\n—Биргаликда қандай вақт ўтказишни хуш кўрасиз?\nБурак Озчивит: — Фахрие билан уйда ё кинотеатрда фильм томоша қилишни яхши кўраман.\nФахрие Эвджен: — Бурак билан сокин жойда сайр қилишни хуш кўраман.\n— Шундай масканингиз борми?\nБурак Озчивит: — Кечки Истанбул жуда гўзал бўлади. Бу вақтда Босфор қирғоғи тинч бўлади, шу ерда сайр қилишни хуш кўрамиз.\n— Муносабатларда сиз учун муҳим...\nФахрие Эвджен: — Биринчи галда ишонч ва ёнимдаги инсонни ҳурмат қилиш.\nБурак Озчивит: — Муҳими – ишонч!— Бурак, продюсерлигингиздаги илк фильмингиз “Севги сенга ўхшайди” (“Aşk Sana Benzer”)да Фахрие иштирок этган. Унинг актёрлик маҳоратига ишонганмидингиз ё ҳиссиётларингизга қулоқ тутдингизми?\n— Кинотанқидчи ва мухлисларнинг илк фильмим ҳақидаги фикрлари жуда муҳим эди. Агар Фахриега ишонмаганимда, таваккал қилмаган бўлардим. “Чолиқуши” сериали тугаши билан фильмимнинг суратга олиш ишлари бошланган. Жуфтлигимиздаги ролда пайдо бўлган энергиягияни давом эттириш керак эди ва бунинг йўлини топдим.\n— “Севги сенга ўхшайди” (“Aşk Sana Benzer”) фильмини Мууледа, жуда романтик муҳитда суратга олгансиз. Бу орангизда учқунлаган муҳаббатни алангалатиб юборган чоғи?\nБурак Озчивит: — Шундай деса ҳам бўлади. Доим бирга бўлганмиз, бир-биримизни яқинрдан билиб олишга имкон бўлган. “Ўзинг танлаган инсонни борича қабул қил”\nФахрие қайсар, суратга олиш майдончасида ҳамманинг асабини чархлайдиган акатриса. Бироқ Бурак билан бутунлай бошқача муносабатда бўлган. “Севгилимни одатларидан воз кечишга мажбур қилмайман. Ёнингдаги инсонни ўзинг танлаган бўлсанг, уни ўзгартириб нима қиласан? Истамаган ишини қилишга мажбурлаб, ёнингдаги ҳамроҳингни бахтли қилолмайсан”, дейди Фахрие.\nБурак Эвдженнинг талабига биноан яшаб турган уйини ижарага бериб, севгилисининг олдига кўчиб боради. Бурак ўз туғилган кунида тиз чўкиб, Фахриенинг қўлини сўрайди.Бурак менинг қаҳрамоним!” Жуфтлик тўйини 29 июнда Истанбулдаги “Sait Halim Paşa” вилласида ўтказди. 500та меҳмоннинг ҳар бирига 170 евро, умумий 85 минг евро сарфланган. Вилланинг ижараси, Фахрие тўй оқшомида намоён бўлган уч хил келин кўйлак ва бошқа майда харажатлар бундан мустасно. Улар янада бой бўлиб, тўйни текинга ўтказишлари мумкин эди. Боиси Буракка араб бизнесмени “тўйингизни Дубайда ўтказсангиз, ҳисобингизга 2 млн.доллар ўтказаман”, деган таклифни берган. Бироқ у таклифни рад этди. Дубайдаги бепул асал ойини ҳам қабул қилмай, Мальдивга жўнаб кетишган. “Бурак,менинг дунёим, қаҳрамоним. У билан бир бутун бўлишни истайман”, дейди Фахрие.\nАктёр биргина “Муҳташам юз йил” сериалидаги иштироки учун 300 минг доллар олган. Ва Дубай амири Муҳаммад ибн Рашид Ал Мактумнинг ўзи уни ҳузурига чақириб 500 минг доллар тақдим этган.\nКомментарии (0) | Добавить: 17.12.2017


Тожикистондаги беқарорликларда учинчи кучлар айбдорми? - BBC News O'zbek\nТожикистондаги беқарорликларда учинчи кучлар айбдорми?\nImage caption Тожикистон парламенти Раштдаги ҳужумга илк бор муносабатини билдириб чиқди\nТожикистон шарқидаги Рашт водийсида ҳарбийларга қарши уюштирилган ҳужумда ўнлаб аскар ва зобитлар қурбон бўлганидан 11 кун ўтиб, мамлакат парламенти юз берган ҳодисаларга ўз муносабатини билдирган.\nБаёнотда адашиб жиноий гуруҳларга кирган ёшларнинг тинч ҳаётга қайтишлари сўралган.\nПарламент вакиллари Тожикистондаги воқеаларда ташқи кучларнинг қўли бор, деб урғулашган.\nТожикистон парламенти вакиллик палатаси раиси Шукуржон Зухуров мамлакатдаги сўнгги сиёсий вазият устида тўхталиб, қатор беқарорликларда хорижий кучларнинг қўли борлигини таъкидлади.\n"Марказий Осиё дунёнинг айрим мамлакатлари учун гео-политик ва гео-стратегик манфаатлари йўлидаги кураш майдонига айланган," деди мулозим.\nЖаноб Зухуруов ўз чиқишида Камароб дарасида ҳалок бўлган аскар ва зобитлар яқинларига ҳамдардлик билдирди.\nУ тез орада Раштда вазият ўнгланиши, тинчлик-осойишталиккка раҳна солмоқчи бўлган ҳар бир жиноятчи эса албатта жазоланишини урғулади.\n"Лекин янглишган шахслар ва хусусан, адашган ёшларни жиноят йўлидан қайтишларига чақирамиз," деди Шукуржон Зухуров.\n25 нафар аскар ўлимига сабаб бўлган Камароб дарасидаги пистирмадан уюштирилган ҳужумдан сўнг Раштда вазият кескинлашган.\nВоқеадан сал аввалроқ давлат мулозимлари ва собиқ мухолифатчи Мирзахўжа Аҳмадов ўртасидаги музокаралар бўлганди.\nБунда собиқ дала қўмондони минтақага ҳарбий кучлар киритилаверса, улар қайтадан қўлларига қурол олишга мажбур бўлишлари билан огоҳлантирганди.\nҲарбийлар 23 август тунида Тожикистон Миллий хавфсизлик қўмитасининг вақтинчалик сақлаш ҳибсхонасидан қочган маҳбусларни қўлга олиш учун йўлланганлиги эълон қилинган.\nСўнгги расмий хабарларга кўра, айнан Мирзахўжа Аҳмадаов гуруҳи аъзолари деб айтилаётган кишилардан 10 га яқини ҳалок этилган, яна бир нечтаси эса ҳибсга олинган.\nЎша давлатлар кимлар?\nImage caption Муҳиддин Кабирий сўнгги беқарорликларда хорижий кучларнинг қўллари бор дейди\nПарламент депутати, Тожикистон Ислом Уйғониш партияси раиси Муҳиддин Кабирий мамлакатдаги сўнгги беқарорликларда хорижий давлатлар қўли бор, деган фикр далил-исботга эга деб айтади.\n- Қўли бор давлатларнинг номи айтилмаганлиги бу давлатлар Тожикистоннинг ички ишларига бундан буён аралашишдан ўзларини тийсинлар, деган андишада, шунингдек, масалани қурол ишлатмасдан ҳал этишга қаратилган эди. Агар ўша давлатлар мамлакат ички ишларига аралашишни яна давом эттирсалар, шунда уларнинг номларини ошкор этишга тўғри келади, деди Муҳиддин Кабирий.\nПарламент мажлисида, "беқарорликда қўли бор давлатлар," ибораси билан бир қаторда "Тожикистон равнақини кўролмайдиган давлатлар," ҳақида ҳам сўз борди. Гарчи бундай давлатлар номи ҳам очиқ айтилмади.\nПарламент вакили, Тожикистон Коммунистлар партияси раҳбари Шоди Шабдолов шундай давлатлар сирасига Ўзбекистон киришига ҳам ишора қилади.\n"Далил ва фош бўлган оддий мисолни келтирсак, Роғун қурилишига нега бунча қаршилик билдиришади, нега Ўзбекистон чегарасидан поездлар ўтишида бунчалик монеъликлар бор, нега қиш ойларида табиий газ беришни тўхтатиб қўйишади," деди Шабдолов.\nҚатор кузатувчилар шусиз ҳам таранглашган Ўзбекистон ва Тожикистон муносабатларини бу хил чиқишлар янада кескинлаштиришини таъкидалашади. Алла-оқибатда икки томондан ҳам оддий халқ қийналади, дейишади улар.\nИсмини ошкор этишни истамаган ўзбекистонлик мулозимга кўра, Тожикистондаги воқеалар Ўзбекистон халқи ва раҳбариятини ҳам хавотирга солган. "Қўшнинг тинч, сен тинч," дея сўзини якунлади суҳбатдош.\nТожикистондаги мустақил нашрлар эса, 1997 йилдаги ҳукуматнинг ваъдаларига ишониб, яраш битимини имзолаган собиқ мухолифатнинг саноқли фаолларини йўқ қилиш амалиёти давом этаётганлиги ҳақида ёзмоқда. "Ана шуни хаспўшлаш учун ташқи кучлар ҳақида гапирилмоқда," дегувчилар ҳам бор.


Якшанба, 12 Март 2017 11:38\tҚозоғистон энг заҳарланган мамлакатлар рўйхатига киритилди\tThe Eco Experts британ ташкилоти дунёдаги энг заҳарланган мамлакатлар рўйхатини тузди. Бу рўйхатда Қозоғистон 9-ўринни эгаллади. Манба маълумотига кўра, Қозоғистон нафақат экологик ифлосланган, балки Марказий Осиёдаги энг заҳарланган мамлакат ҳам ҳисобланади.\nБатафсил ...\tЯкшанба, 26 Феврал 2017 16:01\tШавкат Мирзиёев илк сафарини Қозоғистондан бошлайди\tЎзбекистон президенти Шавкат Мирзиёев 2017 йил март ойида Қозоғистонга расмий сафар билан келади. Бу ҳақда 23 февралда Ўзбекистон Бош вазир ўринбосари Очилбой Раматов хабар берди.\nБатафсил ...\tПайшанба, 02 Феврал 2017 13:46\tҚозоғистон Муфтийлиги суррогат оналик ҳақида фатво чиқазди\tҚозоғистоннинг мусулмонлар идораси суррогат оналикка доир фатво чиқазди. Мусулмонлар учун бу расман таъқиқланган, ҚМИ матбуот хизматига таянган ҳолда хабар беради NUR.KZ\nБатафсил ...\tПайшанба, 29 Декабр 2016 13:08\tҚозоғистондаги “Ҳазрати Султон” жомеъ масжиди алоҳида мақом олди\tҚозоғистон пойтахти Остонада жойлашган “Ҳазрати Султон” жомеъ масжидига – Республика бош масжиди мақоми берилди.\nБатафсил ...\tПайшанба, 01 Декабр 2016 06:44\tҚОЗОҒИСТОН: Ёш террорчиларнинг 80% интернет орқали жалб қилинган\tЁшларнинг бешдан тўрт қисми террорчилар сафига интернет орқали жалб қилинган. Бу ҳақида Қозоғистон Республикаси бош прокуратураси халқаро ҳамкорлик департаменти бошлиғи ўринбосари Алжан Нурбеков хабар қилди.\nБатафсил ...\tШанба, 26 Ноябр 2016 01:58\tНурсултон Назарбоев Чингизхоннинг авлоди деб эълон қилинди\tҚозоғистон президенти Чингизхоннинг авлоди эканлиги аниқланди. Бу ҳақида республика олимлари хабар беришган, дея ёзади “Жаны ордо” нашри.\nБатафсил ...\tШанба, 19 Ноябр 2016 22:31\tҚОЗОҒИСТОН: Имомларнинг ижтимоий муаммолари\tИмомларга юқори талаблар қўйишдан аввал, уларнинг ижтимоий муаммоларини ҳал этиш муҳим, деб ҳисоблайди Актюбинск вилояти диний идораси.\nБатафсил ...\tжума, 04 Ноябр 2016 11:26\tҚозоғистонда экстремистлар билан қайта ишлаш маркази очилди\tАлмати шаҳрида экстремизм тарафдорларининг фикрларини фикр билан ўзгартириш йўли билан курашадиган «Шанирақ» деб номланган реабилитацион марказ очилди. Бекет-Ата масжидидаги марказнинг очилишидан бери ёрдам сўраб 18 та одам мурожаат қилган.\nБатафсил ...\tСешанба, 25 Октябр 2016 23:03\tҚозоғистон президенти Нурсултон Назарбаев пайғамбаримиз масжидини зиёрат қилди (фото)\tҚозоғистон президенти Нурсултон Назарбаев пайғамбаримиз масжидини зиёрат қилди.


Разол-20 – medu.uz – Дорилар ҳақида маълумотлар ўзбек тилида\nHome Йўриқномалар Разол-20\nПрепаратнинг савдо номи: Разол-20\nТаъсир этувчи модда (ХПН): рабепразол натрий\nфаол модда: рабепразол натрий – 20 мг;\nёрдамчи моддалар: маннитол (Е 421), натрий гидроксиди.\nТаърифи: оқ ёки деярли оқ рангли лиофилизация қилинган кукун.\nФармакотерапевтик гуруҳи: Меъда ва ўн икки бармоқли ичак ярасига қарши воситалар. Меъда ширасининг секрециясини сусайтирувчи воситалар. Н+-К+-АТФ-аза ингибиторлари.\nАТХ коди: А02ВС04\nРабепразол – протон насоси нигибитори, алмашинган бензимидазолнинг ҳосиласи. Меъданинг париетал ҳужайраларида Н+-К+-АТФ-аза ферментининг фаоллигини сусайиши хлорид кислотасининг ҳосил бўлишини якуний босқичини ингибирланишига олиб келади. Бу таъсири дозасига боғлиқ ва таъсир қилувчи омилдан қатъий назар хлорид кислотани ҳам базал, ҳам рағбатлантирилган секрециясини сусайишига олиб келади. Рабепразол ковалент боғи ёрдамида париетал ҳужайраларнинг протон помпалари билан боғланади, бу кислота секрециясини қайтмас пасайиши билан кечади. Кислота фақат янги ҳосил бўлган протон помпалари томонидан ажралиб чиқиши мумкин. Шундай қилиб, қон плазмасида рабепразолнинг кинетикаси унинг антисекретор таъсир қилиши учун ҳал қилувчи аҳамиятга эга эмас: рабепразолни биологик фаоллашиш даври қон плазмасидан ярим чиқарилиш давридан аҳамиятли даражада юқори. Рабепразолни ярим чиқарилиш даври эмас, балки протон помпанинг фаолиятини ярим даври (20-24 соат) катта клиник аҳамиятга эга. Секрецияни максимал пасайиш даражасига рабепразол париетал ҳужайрага фаоллашган вақтда етганида эришиш мумкин. Бунга рабепразолни вена ичига инфузия қилиш билан эришиш мумкин. Бунинг оқибатида циркад ритмлари (ацетилхолин) таъсирида ёки овқатдан сўнг (гистамин ва гастрин) фаоллашган протон помпаси рабепразолнинг молекуласи билан дарҳол боғланади. Препаратни фаол моддаси – рабепразол меъданинг париетал ҳужайраларини нордон муҳитида тез тўпланади, у ерда унга сульфонамид гуруҳини бирикиши туфайли фаол шаклига айланади. Протон помпасининг цистеинлари билан ўзаро таъсирлашади. Антисекретор самараси бир соат давомида намоён бўлади, меъданинг рН муҳитини максимал камайиши биринчи дозасини қўллагандан сўнг 2-4 соатдан кейин қайд қилинади. Биринчи суткада кислоталикни ўртача суткалик кўрсаткичини 61% га камайтиради. 24 соат давомида ўртача рН қиймати 3,4 ни ташкил қилади; рН 3 дан юқори даражада сақланиб турадиган вақт эса – 55,8 соат. Базал ва рағбатлантирилган секрецияни сусайиши давомийлигига 48 соатга етади, турғун\nантисекретор самара 3 кун давомида даволашдан кейин ривожланади. Бекор қилиш рикошет феномени билан кечмайди, секретор фаоллигини тикланиши янги фермент молекулаларини синтезланган сари 2-3 кун давомида юз беради.\nПрепаратни суткада 20 мг дозада 2 ҳафта давомида қўллаш қалқонсимон без фаолиятига, карбонсувлар метаболизмига, қондаги паратгормон, кортизол, эстроген, тестостерон, пролактин, холецистокинин, секретин, глюкагон, ФСГ, ЛГ, СТГ, ренин, альдостероннинг концентрациясига таъсир қилмайди.\nВена ичига юборилганидан сўнг рабепразолнинг таъсири 1 соат давомида ривожланади ва 2-4 соатдан кейин максимумга етади. Вена ичига 20 мг дозада юборилганида ўртача клиренси 283±98 мл/мин ни ташкил қилади. Вена ичига 20 мг дозада юборилганида мутлоқ биокираолишлиги тахминан 100% ни ташкил қилади, яъни рабепразолнинг барча молекулалари париетал ҳужайраларга етиб боради. Рабепразолнинг биокираолишлиги кўп марта юборилганида ўзгармайди. Плазма оқсиллари билан боғланиши 97% ни ташкил қилади. Вена ичига юборилган 20 мг дозани ярим чиқарилиш даври – 1,02±0,63 соатни ташкил қилади. Рабепразол кўп марта юборилганида тўғри чизиқли фармакокинетика кузатилган, яъни рабепразолни ярим чиқарилиш даври, клиренси ва тақсимланиш ҳажми дозасига боғлиқ эмас. Препарат бекор қилинганидан сўнг секретор фаоллик 2-3 кундан кейин сўнг тикланади. Жигарда метаболизмга учрайди. Рабепразол натрий асосий метаболитлари – тиоэфир ва кўмир кислоталарини ҳосил қилиб биотрансформацияга учрайди. Бошқа метаболитлари – сильфон, диметилтиоэфир ва меркаптопурин кислотасининг конъюгати паст концентрацияларда бўлади.\nЯрим чиқарилиш даври тахминан 1 соатни ташкил қилади. Юборилган дозанинг тахминан 90% асосан иккита метаболит: меркаптопурин ва карбон кислоталари конъюгатлари ҳолида сийдик билан чиқарилади. Метаболитларнинг катта бўлмаган қисми ахлат билан чиқарилади. Кекса ёшдаги пациентларда рабепразолни чиқарилиши бироз секинлашади. Рабепразолни кумуляцияси кузатилмайди.\nБуйрак етишмовчилигини турғун, терминал босқичида бўлган, гемодиализдаги оладиган (креатинин клиренси 1,73 м2 тана юзасига 5 мл/мин дан кам) пациентларда рабепразол натрийнинг фармакокинетик параметрлари аҳамиятсиз ўзгаради.\nРабепразол эритма кўринишида препаратни перорал шаклларини буюриш мумкин бўлмаган ҳолларда буюрилади, хусусан:\nмеъда ва ўн икки бармоқли ичакнинг пептик ярасини қон кетиши ва оғир эрозиялар билан зўрайиши;\nэрозияли ва ярали гастроэзофагеал рефлюкс касаллигини қисқа муддатли даволаш;\nмеъданинг нордон ичидагиси билан аспирацияни олдини олиш;\nмеъда ва ўн икки бармоқ ичак шиллиқ қаватининг стресс келтириб чиқарган, критик вазиятлардаги, куйишлардаги бузилишлари;\nантибактериал воситалар билан мажмуада – меъданинг яра касаллиги ёки сурункали гастрити бўлган пациентларда Helicobacter pylori эрадикацияси;\nHelicobacter pylori билан боғлиқ меъда-ичак яра касаллиги бўлган пациентларда меъда-ичак ярасининг қайталаниши олдини олиш ва даволаш.\nВена ичига буюриш фақат оғиз орқали қабул қилиш мумкин бўлмаган ҳолларда тавсия қилинади. Рабепразолни перорал шаклларини буюриш мумкин бўлиши билан вена ичига юборишни тўхтатиш керак.\nРабепразолни тавсия қилинган дозаси 20 мг ни ташкил қилади, суткада 1 марта юборилади.\nТайёрланган эритмани фақат вена ичига юбориш керак.\nИнъекция ҳолида юбориш учун флаконни ичидагиси 5 мл инъекция учун стерил сувда эритилади ва 5-15 минут давомида секин юборилади.\nИнфузия ҳолида юбориш учун флаконни ичидагиси олдин 5 мл инъекция учун стерил сувда эритилади, 100 мл ҳажмдаги инфузион эритмага (0,9% ли натрий хлорид эритмаси) қўшилади ва 15-30 минут давомида юборилади. Тайёрланган эритма тайёрлангандан сўнг 4 соат давомида ишлатилиши керак.\nҚўллашдан олдин эритмани чўкиндилар борлигига, ранггини ўзгаришига ёки ҳар қандай бошқа ўзгаришларга текшириш керак. Эритма тиниқ ва рангсиз бўлиши, кўринадиган зарралар бўлмаслиги керак. Ишлатилмаган эритмани утилизация қилиш керак.\nРабепразол 5 мл инъекция учун стерил сувда эритилганидан сўнг хона ҳароратида сақланганида 4 соат давомида ва совутгичда сақланганида тахминан 24 соат давомида ишлатилиши керак. Бошқа парентерал препаратлар каби эритилган эритмани чўкиндилар борлигини, хиралигини ёки оқиб чиқмаганлиги баҳоланади. Препаратни ишлатилмаган қисми йўқотилиши керак.\nФлакон ичидагисининг ранги ўзгарганида – препарат ишлатилмасин, уни йўқотиш керак.\nМеъда-ичак тизими аъзолари томонидан: диарея, кўнгил айниши; тез-тез эмас – қусиш, қорин оғриғи, метеоризм, қабзият; кам ҳолларда – оғиз қуриши, кекириш, диспепсия кўринишлари; якка ҳолларда – таъм билиш ҳиссини бузилиши, анорексия, стоматит, гастрит, жигар трансаминазалари фаоллигини ошиши;\nМарказий нерв тизими ва сезги аъзолари томонидан: бош оғриғи; тез-тез эмас – бош айланиши, астения, уйқусизлик; жуда кам ҳолларда – асабийлик, уйқучанлик; алоҳида ҳолларда – депрессия, кўриш ва таъм билишни бузилиши;\nТаянч-ҳаракат аппарати томонидан: кам ҳолларда – миалгия; жуда кам ҳолларда – артралгия, болдир мушакларини тиришиши;\nРеспиратор тизим томонидан: кам ҳолларда – яллиғланиш ёки юқори нафас йўллари инфекциялари, кучли йўтал, ринит, фарингит; жуда кам ҳолларда – синусит, бронхит;\nАллергик реакциялар: кам ҳолларда – тери тошмалари, терини қичишиши;\nБошқалар: кам ҳолларда – белда, кўкракда, қўл-оёқларда оғриқ, шишлар, сийдик чиқариш йўллари инфекциялари, истма, эт увишиши, гриппсимон синдром; якка ҳолларда – кўп тер ажралиши, тана вазнини ошиши, лейкоцитоз, тромбоцитопения, нейтропения.\nПрепарат рабепразол натрий, алмашинган бензимидазол ёки бу препаратнинг ҳар қандай бошқа инградиентига ўта юқори сезувчанлиги бўлган пациентларда қўллаш мумкин эмас. Препаратни шунингдек ҳомиладорларга ва эмизиклик аёлларда қўллаш мумкин эмас.\nПротон помпанинг бошқа ингибиторлари (ППИ) каби, рабепразол натрий ҳам жигарнинг цитохром Р450 (СYP450) тизимига кирувчи ферментлар томонидан метаболизмга учрайди. Рабепразол натрий амоксициллин ва варфарин, фенитоин, теофиллин ва диазепам каби СYP450 ферментлар тизими томонидан метаболизмга учрайдиган бошқа дори воситалари билан клиник жиҳатдан аҳамиятли ўзаро таъсирга учрамайди.\nРабепразол натрий хлорид кислотасини ишлаб чиқарилишини кучли ва давомли пасайишини чақиради. Шундай қилиб, рабепразол натрий сўрилиши меъда ширасини рН кўрсаткичига боғлиқ бўлган препаратлар билан ўзаро таъсир қилиши мумкин: плазмада кетоконазолнинг концентрациясини 33% га пасайиши ва дигоксинни минимал концентрациясини 22% га ошиши. Шундай қилиб, рабепразол билан бир вақтда юқорида кўрсатилган препаратларни қабул қилаётган айрим пациентлар препаратнинг дозасини тўғрилаш заруриятини аниқлаш учун кузатувда бўлишлари керак.\nПлазмада рабепразол ва кларитромициннинг фаол метаболитини концентрацияси бир вақтда қўлланганида мос равишда 24% ва 50% га ошади. Бу Helicobacter pylori эрадикациясида ўзаро таъсирнинг ижобий натижаси сифатида қаралади.\nКлиник тадқиқотларда пациентлар рабепразол билан бир вақтда заруратга қараб антацид воситалар қабул қилганлар; махсус тадқиқотларда рабепразолни суюқлик ҳолида қабул қилинган антацидлар билан ўзаро таъсири аниқланмаган. Бундан ташқари, рабепразолни овқат билан клиник жиҳатдан аҳамиятли ўзаро таъсири аниқланмаган. In vitro шароитда одам жигарининг микросомаларида ўтказилган тадқиқотларлар рабепразол натрийни СYP450 (СYP2С9 ва СYP3А) изоферментлар тизими томонидан метаболизмга учрашини кўрсатди. Бу тадқиқотлар рабепразолни дорилар билан ўзаро таъсир қилиш ҳусусияти паст деб ҳисоблаш мумкинлигини кўрсатди; бунда уни циклоспориннинг метаболизмига таъсири протон помпанинг бошқа ингибиторлари билан ўхшаш.\nНомутаносиблиги. Рабепразолни фақат инъекция учун стерил сувда ёки физиологик эритмада (0,9% ли натрий хлорид эритмаси) эритиш мумкин. Рабепразол билан бирга ҳеч қандай бошқа эритмаларни ишлатиш мумкин эмас.\nРабепразол билан даволаш вақтида симптоматик яхшиланиш меъдада ҳавфли ўсма борлигида ҳам кузатилиши мумкин, демак, рабепразол билан даволашни бошлашдан олдин бундай касалликларни истисно қилиш керак (рабепразол билан даволаш фонида симптоматик яхшиланиш ўз вақтида ташхис қўйишни мураккаблаштириши мумкин). Жигар фаолиятини енгил ва ўртача даражада бузилишлар бўлган пациентларда ўтказилган махсус тадқиқотларда рабепразол қабул қилганда кузатилган ножўя реакцияларнинг тез-тезлиги жинс ва ёш мезонлари бўйича тадқиқотга киритилган шахсларга қараганда аҳамиятли фарқи аниқланмаган. Жигар фаолиятини оғир бузилишлари бўлган пациентларни рабепразол билан даволашнинг эрта босқичларда эҳтиёткорликка риоя қилиш тавсия этилади.\nҲомиладорлик даврида препарат фақат агарда она учун кутилган фойда ҳомила учун потенциал ҳавфдан юқори бўлган ҳолда қўлланади. Препарат билан даволаш вақтида эмизишни тўхтатиш керак.\nПрепаратни болаларда қўллаш тавсия қилинмайди, чунки бу гуруҳда препаратни қўллаш бўйича етарли тажриба мавжуд эмас.\nАвтотранспорт ва механизмларни бошқаришда реакция тезлигига таъсир қилиш қобилияти\nБаъзи пациентларда бош оғриғи, уйқучанлик ёки бош айланиши, кўришни бузилиши ривожланиши мумкин, шунинг учун транспорт воситаларини бошқариш вақтида ёки мураккаб механизмлар билан ишлашда эҳтиёткорликка риоя қилиш керак .\nПрепаратни болалар олаолмайдиган жойда сақлаш ва яроқлилик муддати ўтгач ишлатмаслик керак.\nПрепаратнинг дозасини ошириб юборилишига нисбатан маълумотлар йўқ, ножўя реакцияларнинг яққоллиги ошиши мумкин.\nДаволаш: препаратнинг дозаси ошириб юборилганида симптоматик даволаш ўтказилади. Махсус антидоти йўқ. Рабепразол плазма оқсиллари билан яхши боғланади, шунинг учун диализда ёмон чиқарилади.\nРабепразол натрий 20 мг дан 10 мл сиғимли I турдаги (USP) шиша флаконда.\n1 ёки 10 қўллаш бўйича йўриқномаси билан бирга картон қутида.\nЁруғликдан ҳимояланган жойда, 250C дан юқори бўлмаган ҳароратда сақлансин.


Нобоп эрни қандай йўлга солиш мумкин?\nBy Шайх Саидаҳмад Нуриддин on 01/08/2018 27 ТАЪЛИМ-ТАРБИЯ ПАНД-НАСИҲАТ ФАТВОЛАР\nАссалому алайкум, ҳурматли домла. Эрим кўп ичади. Мен гапирсам, доим мен билан урушади ва мени ҳакоратлайди. Илтимос, маслаҳат беринг, эримни тўғри йўлга кириши учун нима қилишим керак?\nДарҳақиқат, аёл зоти эрини жаннатга киришига ёки дўзахга ўтин бўлишига сабаб бўлиши мумкин. Эр-хотинлик риштаси аёл билан эркак ўртасини боғлаб турадиган, улар иккисининг ўрталарига меҳр-муҳаббат соладиган муқаддас риштадир. Бинобарин, эр-хотиндан ҳар бири мураккаб ва чигал ҳаёт йўлида бир-бирларига суянчиқ бўлишлари лозим. Солиҳа аёл турмуш ўртоғини динига амал қилишга ундайди, тақво ва эзгулик йўлида юришда унга кўмакчи бўлади.\nТаассуфки, эрининг нобоплиги туфайли қалбидаги куюнч ва аламдан оҳ чикадиган, бу алам ва ташвишни яширишдан ожиз қоладиган солиҳа аёллар талайгина. Барчалари эрларидан шикоят қиладилар, кимдир эрининг бенамозлигидан, ибодатга бепарволигидан, кимдир эрининг хулқи ёмонлигидан, яна кимдир эрининг номаҳрамларга қарашидан ёки ғийбат қилишидан шикоят қилади. Хуллас, бечора аёл турли йўл ва услублар билан эрини иймон ва ҳидоят йўлига солишга, унинг ножўя хатти-ҳаракатлари ва юриш-туришини ўзгартиришга ҳаракат қилади, эрининг оиласи ва фарзандларига ўрнак бўлишини орзу қилади. Бироқ кўпинча бу уринишлар кутилган самарани бермайди, аёл кўзлаган мақсадига эришолмайди, эрини тўғри йўлга солиш ечимини тополмай ҳасрат чекади. Бир пайтлар ўзгаларга таъсир ўтказиб юрган, гўзал ўрнак ва намуна бўлган солиҳа аёлнинг ўзи ҳам эридан таъсирлана бошлайди.\nАксар ҳолатларда бунга аёлнинг одамларга таъсир ўтказиш ва муваффақиятли ислоҳот йўллари ва услубларидан бехабарлиги сабаб бўлади. Зеро, чинакам ислоҳот бу йўлда аввало Аллоҳдан ёрдам сўрашни, қолаверса, илм, куч, сабр ва бағрикенгликни талаб қилади.\nМуҳтарам опа-сингиллар, биз қуйида турмуш ўртоғингизга таъсир ўтказиш, уни рушду ҳидоят йўлига бошлаш борасидаги талай насиҳат, тавсия ва қоидаларни эътиборингизга ҳавола қиламиз. Ўйлаймизки, бу тавсия ва насиҳатлар сизга турмуш ўртоғингиз ва оилангизни ислоҳ қилиш, эрингизга амри маъруф ва наҳий мункар қилишингиз йўлида асқотади.\nЭрни тўғри йўлга солиш, унга амри маъруф ва наҳий мункар қилиш ибодатдир. Маълумки, ибодат ихлоссиз бўлмайди. Бинобарин, сиз бу ишга қадам қўяр экансиз, албатта ихлосли бўлинг, қилаётган ишингиз билан Аллоҳнинг розилиги ва Унинг ажр-савобига эришишни мақсад қилинг. Зеро, ихлос сўз ёки амалнинг ўзгага таъсир қилиши ва у томонидан қабул қилинишидаги энг муҳим ва асосий омилдир. Эрга насиҳат қилиш ортидан унга миннат қилишдан ёки ўзингизни диндор ва солиҳа қилиб кўрсатишдан, тоат-ибодатда эрингиздан устун эканингизни билдириб қўйиш каби мақсадлардан йироқ бўлинг.\nЭрни ислоҳ қилиш, уни тўғри йўлга солиш борасидаги елкангиздаги масъулиятингизни ҳис қилинг. Зеро, муслима аёл эрини ислоҳ қилишга, унга насиҳат қилишга жавобгардир. Ислоҳ қилиш масъулиятини ҳис қилишнинг ўзи кифоя қилмайди, балки унга қўшимча сизда эрингизни ўзгартиришга бўлган қатъият ва азму қарор ҳам бўлиши керак. Ҳаётингизни ўзгартириш йўлидаги биринчи қадам бу кучли иродадир!\nШуни яхши билингки, эрингизни рушду ҳидоятга даъват қилишингиз, уни гуноҳлар ботқоғидан тортиб чиқариш йўлида саъй-ҳаракат қилишингиз шунчаки мустаҳаб амаллардан бўлмай, балки зиммангиздаги фарздир. Чунки амри маъруф ва наҳий мункар қилиш ҳар бир мусулмонга фарз, ҳар ким ўз куч-имконияти даражасида бошқаларни яхшиликка даъват қилиши, ёмонликдан қайтариши вожиб. Аллоҳ таоло айтади: «Сизлардан яхшиликка даъват қиладиган, маъруфга буюрадиган, мункардан қайтарадиган бир уммат бўлсин. Ана ўшаларгина нажот топгувчидир» [Оли Имрон: 104].\nЭрни ёмон ишлардан қайтариш мажбурияти бошқа одамлардан кўра кўпроқ аёлининг зиммасига тушади. Чунки у аксар ҳолатларда эрининг ножўя ишларидан хабардор бўлади, бошқалар эса бундан бехабар бўлишлари мумкин. Аёл эрининг намозга сусткашлигини, ғийбат ёки чақимчилик қилишини, маст қилувчи ичимликлар истеъмол қилишини, сигарет чекишини, ота-онасига осийлик қилишини ёки қариндошлари билан борди-келди қилмаслигини ва ҳоказо шу каби ҳаром ишлардан бирини қилишини билса-да, зиммасидаги вазифасини бажармаса, унда ким бажаради бу вазифани? Ким уни тўғри йўлга солади? Ахир эрининг ҳолатини энг яхши билган ва унга энг яқин инсон унинг аёли эмасми?!\n3. Сиз аввало ишни ўзингизни ўнглаш ва ислоҳ қилишдан бошланг. Зеро, оилангизни ўзгартириш, эрингизни ислоҳ қилиш йўлидаги кучли ирода ва қатъиятдан кейинги навбатдаги қадам ўзингизни ислоҳ қилишдир. Мазкур қадамга Қуръони Карим ҳам далолат қилиб шундай дейди: «Аллоҳ бирон қавмдаги (ҳолатни) то улар ўзларидаги камчиликларни ўзгартирмагунларича ўзгартирмас» [Раъд: 11]. Бинобарин, хато-камчиликларни аввало ўзингиздан қидиринг, эҳтимол, айб ўзингиздадир. Фузайл ибн Иёз роҳимаҳуллоҳ айтар эди: «Дарҳақиқат, қилган гуноҳимнинг таъсирини аёлим ва уловимнинг хулқ-атворида кўраман» [Абул Фараж Абдураҳмон Абул Ҳасан Жавзий, «Заммул ҳаво»].\nШундай экан, тилни сақлаш, намозларни суннат ва зикрлари билан қўшиб ўқиш, Қуръони Каримни тиловат қилиш ва бошқа солиҳ амалларда эрингиз ва фарзандларингизга ўрнак бўлинг. Аллоҳга қасамки, бу мингта маъруза ва насиҳатдан фойдалироқдир.\n4. Сиздан талаб қилингани қўлингиздан келганча ҳаракат қилиш, натижа эса Аллоҳга ҳавола. Бандаси натижадан масъул эмас, натижа унинг қўлида ҳам эмас. Аллоҳ таоло айтади: «Сиз (эй, Муҳаммад), ўзингиз суйган кишингизни ҳидоятга бошлай олмайсиз. Балки Аллоҳ Ўзи хоҳлаган бандани ҳидоятга бошлар. У ҳидоят истаганларни билувчироқдир» [Қасас: 56].\nБу ўз навбатида солиҳа аёлдан ҳеч малолланмасдан, умидсизланмасдан қўлидан келган барча имкониятларини сарф этишини тақозо қилади. Зеро, Расулуллоҳ соллаллоҳу алайҳи ва саллам айтганларидек, қалблар Раҳмон – меҳрибон зотнинг икки бармоғи орасида бўлиб, уни истаган томонига буради. Расулуллоҳ соллаллоҳу алайҳи ва саллам айтадилар: «Одам боласининг қалблари Раҳмон бармоқларидан икки бармоқ орасидадир. У бу қалбларни истаган томонига буради». Сўнг ортидан Расулуллоҳ соллаллоҳу алайҳи ва саллам айтдилар: «Эй қалбларни бурувчи Аллоҳ, қалбларимизни тоатингга буриб қўйгин» [Муслим ривояти (6921)].\nДемак, сиз эрингизнинг рушду ҳидоят йўлига кириши йўлида бор имкониятингизни сарф этишингиз, бу борада худди Нуҳ алайҳиссалом каби турли йўл ва услубларни ишга солишингиз лозим. Нуҳ алайҳиссалом қавмини тўғри йўлга солиш учун ҳар турли услубларни ишга солган эди. Аллоҳ таоло айтади: «(Нуҳ) деди: «Эй Раббим, албатта мен қавмимни кеча-ю кундуз даъват қилдим. Бироқ даъватим уларни мендан янада қочирди холос. Мен уларни ҳар қачон Сенинг мағфиратингга (сабаб бўладиган динингга) даъват қилсам (гапимни эшитмаслик учун) бармоқларини қулоқларига тиқиб олдилар, (мени кўрмаслик учун) кийимларига ўраниб олдилар, осийликларида оёқ тираб, ҳақни қабул қилишдан такаббурлик қилдилар. Сўнг мен уларни ошкора даъват қилдим, сўнг уларга рисолатни гоҳида очиқчасига, гоҳида махфиёна етказдим» [Нуҳ: 5-9].\nСиз масъулиятдан қочиш учун турли баҳоналар қидирманг. «Мен ўқимишли эмасман», «дипломим йўқ», «шахсиятим у қадар кучли эмас», «муваффақиятли муомала услубини билмайман», деган ва шу каби баҳоналар қилманг. Буларнинг ҳеч бири баҳона бўлолмайди. Солиҳа аёл агар сабр қилса, ўзини сабр-матонатга ундаса, қўлидан келган куч-имкониятларни сарфласа, эрини йўлга солишга қодирдир, иншааллоҳ.\n5. Шуни яхши билингки, эр киши осонликча аёлининг насиҳатини қабул қилавермайди, аёлининг гапидан таъсирланиб бирон нарсадан воз кечишни суймайди. Шунинг учун, аёл киши яхши билиши лозимки, эрга танбиҳ бериш, уни тўғри йўлга солиш бошқаларга танбиҳ бериш ва йўлга солишдан фарқ қилади. Аёл эрига нисбатан ўзига хос услуб қўллаши лозим бўлиб, бу услуб ундан фаҳм-фаросат, билим ва ҳикмат талаб қилади.\n6. Шуни ёдда тутингки, эрингизнинг зиммангизда улуғ ҳаққи бор. Гарчи эрингиз Аллоҳнинг ҳаққида, Унга тоат-ибодат қилишда сусткашлик қилса-да, сиз унга овозингизни кўтарманг. Эрингизга танбиҳ бераман, уни тўғри йўлга соламан деб унинг ҳаққини адо этишда хатоликка йўл қўйманг. Эрингизга ниҳоят даражада юмшоқлик, сокинлик ва лутф билан, меҳр-муҳаббатга тўла сўз ва иборалар билан насиҳат қилинг. Насиҳатингиз асносида асло ўзингизнинг ундан афзаллигингизни, унинг эса нобоп ва осий инсон эканини ҳис қилдирадиган оҳангда гапира кўрманг. Яхшиси, эрингиз йўл қўйган гуноҳ ва хатолар тўғрисида учинчи бир шахс тимсолида гап очинг ёхуд бирон таъсирли ҳикоя ёки фатво орқали унинг камчиликларига ишора қилиб ўтинг.\n7. Эрингизнинг хушкайфият ва шодон пайтларини пойлаб, назокат ва лутф ила уни илмий суҳбатга тортинг. Айтайлик, эрингиз бирон фарзни адо этишда сусткашлик қилаётган бўлса, унга бу фарзнинг мавқеи ва аҳамиятини эслатинг ва бундай суҳбатларни тез-тез такрорлаб туринг. Зеро, Аллоҳ таоло айтади: «(Эй Муҳаммад), эслатинг, зеро, эслатиш мўминларга фойда беради» [Зориёт: 55]. Борди-ю, эрингиз бирон мункар-ножўя ишга одатланиб қолган бўлса, унга бу ишнинг Аллоҳнинг ҳузуридаги уқубатини, унинг фарзандлари ва оиласига келтирадиган касофати, шунингдек, рўзғордан барака, хотиржамлик ва бахт-саодат йўқолишидаги таъсирини эслатинг.\n8. Эрингизга насиҳат қилар экансиз, доим юмшоқлик ва ҳикмат ҳамроҳингиз бўлсин. Зеро, аёл зоти эркакнинг бошидан яратилмаганки, эрнинг бошига чиқиб олса, оёғидан яратилмаганки, эр уни таҳқирласа, оёқ ости қилса, балки аёл эркакнинг қаноти остида, унинг қалбига яқин бўлиши, бир-бирларини севиб, яхши кўришлари учун унинг қовурғасидан яратилган. Аёлнинг меҳр-муҳаббати, аёллик назокати эркакни ўзига ром қилишга, унинг мияси ва тафаккурини жиловлашга қодирдир.\nЭркак зоти хокисор, босиқ, хушмуома ва латофатли аёл қаршисида доим таслим бўлади. Агар у бундай аёл унга итоаткор эканини, уни рози қилиш учун жонини фидо қилишга ҳам тайёр эканини, ширин хаёлларидан ҳам латиф ва назокатли эканини ҳис қилса, эркак бундай аёлга қалбини, ақлини, мол-мулкини ва бутун борлиғини садқа этади.\nУмуман олганда, даъват соҳасидаги қўполлик, қўрслик, дағаллик ҳар қандай кишини даъватдан юз ўгиришига ва нафратланишига олиб боради. Бундай даъват услуби гарчи ҳақ қоқ туш пайтидаги қуёшдан ҳам порлоқ ва ёрқин бўлса-да, қулоқлардан ҳам олдин қалбларнинг қулфланишига сабаб бўлади. Зеро, Аллоҳ таоло пайғамбарларини бу услубдан огоҳлантирган эди. Мусо ва Ҳорун алайҳимассалом золим ва мутакаббир ҳукмдор фиръавнинг олдига боришидан олдин Аллоҳ таоло уларга шундай деган эди: «Сиз иккингиз унга майин сўзлар гапирингизки, шояд у (ҳақни) эсга олса ёки (Аллоҳдан) қўрқса» [Тоҳа: 44]. Шунингдек, Аллоҳ таоло Пайғамбари Муҳаммад соллаллоҳу алайҳи ва салламга айтади: «Раббингизнинг йўлига (динига) ҳикмат ва мавъиза билан даъват қилинг ҳамда улар билан энг яхши услубда баҳс-мунозара қилинг. Албатта, Раббингизнинг Ўзи йўлидан адашганларни ҳам, ҳидоят истаганларни ҳам билгувчидир» [Наҳл: 125].\n9. Эрингизни тўғри тушунишга ҳаракат қилинг. Зеро, у ҳам бир инсон, унда хато ва нуқсон бўлиши табиийдир. Шунинг учун, сизга насиҳатимиз, эрингизда мавжуд камчиликлардан сиқилманг, фақат унинг камчиликларигагина қараманг. Аксинча, эрингиздаги хислатлар, унинг ижобий томонларига назар солинг. Аниқки, унда бундай хислатлардан бир қанчасини учратасиз. Ҳар доим ўзингизга эрингизнинг ижобий томонларини, ундаги хислатларни эслатинг. Бу сизнинг эрингизга бўлган фикрингизда мувозанат пайдо қилади, қалбингизда унга нисбатан муҳаббат сақланиб қолишига ёрдам беради ва сиз бу муҳаббат воситасида эрингизда мавжуд салбий хислатларга қарши курашишга ва уларни муолажа қилишга имкон топасиз, иншааллоҳ.\nТакрор айтамиз, эрингиз ҳам бир инсон, эркак зоти борки, албатта унинг хато-камчилиги бор. Расулуллоҳ соллаллоҳу алайҳи ва саллам айтадилар: «Ҳар бир одам боласи хатокордир. Хатокорларнинг энг яхшиси эса тавба қилувчилардир» [Термизий (2499) ва Аҳмад (13049) ривояти. Албоний «Саҳиҳи сунани Термизий»да (2499) ҳасан деган].\n10. Эрингизга тоат-ибодатнинг оилага, фарзандлар салоҳияти ва тақвосига кўрсатадиган таъсири ва баракасини эслатинг. Аллоҳ таоло айтади: «Улар иккисининг отаси солиҳ инсон бўлган эди. Раббингиз улар иккисининг ўсиб-ўлғайишини ва Раббингиз тарафидан раҳмат бўлмиш хазиналарини чиқариб олишларини хоҳлади» [Каҳф: 82]. Кўриб турганингиздек, ота-она ўзларини ўнглаш ва ислоҳ қилишга эътибор қаратсалар, Аллоҳ таолонинг Ўзи уларнинг зурриётларига ғамхўрлик кўрсатади.\n11. Эрингизнинг фарзандларига ўрнак ва намуна эканини мудом унга эслатиб туринг. Зеро, фарзандларга фақат аёл ўрнак бўлиши керак эмас. Балки ота ҳам ўрнакдир, балки у бу борада онадан ҳам муҳимроқдир. Шундай экан, сигарет чекадиган ёки бенамоз ота қандай қилиб фарзандларга ўрнак бўлиши мумкин?!\n12. Эрингизни яна огоҳлантирингки, агар унинг бу ножўя ишига бошқалар ва айниқса, унинг фарзандлари эргашса, ўзининг гуноҳига қўшимча унга эргашганларнинг ҳам гуноҳига шерик бўлади. Аллоҳ таоло айтади: «Улар (бу ёлғон сўзларни бошқа одамларни йўлдан оздириш учун ва оқибатда) қиёмат кунида ўзларининг барча гуноҳларига ҳамда ўзлари жаҳолат билан йўлдан оздирган кимсаларнинг гуноҳларидан ҳам (бир қисмига) жавобгар бўлиш учун (айтгандирлар). Огоҳ бўлингиз, улар жуда ёмон юкни (яъни, гуноҳларни) орқалаб олибдилар» [Наҳл: 25].\n13. Эрингизга насиҳат қилиш ва танбиҳ бериш учун унинг сокин ва кўнгли бўшаб турган онларини танланг. Унга хато-камчилигини дуч келган вақтда айтаверманг. Муносиб вақтни пойланг, айтайлик, телевизор ёки шунга ўхшаш жиҳозлардан таъсирли бирон гапга қулоқ солиб турганини кўрсангиз, фурсатдан фойдаланиб унга ножўя хатти-ҳаракатлардан воз кечиш кераклиги, ўлимга ва Аллоҳга йўлиқишга тайёргарлик кўриш лозимлигини эслатиб қолинг.\n14. Солиҳа ва даъватчи аёл эрига ижобий таъсир ўтказиш учун ўзидаги фаол ва таъсирчан «қурол»ларни билиши лозим. Кўпинча ўзаро суҳбатлар гарчи мантиқ ва ҳужжат тилида бўлиб ўтган бўлса-да, кор қилмаслиги, аёл баҳс-мунозара услуби билан бирон натижага эришмаслиги мумкин. Аммо у кўнгил овлаш, ғамхўрлик қилиш йўли билан кутилган натижага эришиши мумкин. Зеро, аёл зотининг кўнгил овлаш тилини билиши бошқа ҳар қандай тилни билишидан афзалроқдир. Кўнгил овлаш унсурларидан бири мавзуни бошлашдан аввал эрнинг яхшилигини, унинг олийжаноб сифатларини тилга олиш ва унинг ҳаққига рушду ҳидоят билан дуо қилишдир. Шундан сўнг аёл эрига фақат яхшиликни раво кўришини, орзуси у билан жаннатда бирга бўлиш эканини таъкидлаши лозим. Ана ундан сўнг ниҳоят даражада ҳикмат ва латофат билан, эрига оғир ботадиган дағал ва кескин иборалардан четланган ҳолда танбиҳ ёхуд насиҳатини айтиши мақсадга мувофиқдир.\n15. Эрингиз то тўғри йўлга қайтмагунча унга амри маъруф ва наҳий мункар қилишдан тўхтаманг ва бу йўлда сабр қилинг. Уринишларингиз фойда беравермаса, умидсизликка тушманг, йўлнинг ярмида тўхтаб қолманг. Аксинча, унга тинимсиз насиҳат улашишда давом этинг, шояд Аллоҳ унинг қалбини юмшатса. Бир аёлнинг айтишича, у тўлиқ бир йил давомида ҳар куни эрини бомдод намозига уйғотади, эри бўлса, унга қулоқ солмайди, ҳатто баъзи ҳолатларда бу иши учун унга озор ҳам беради. Бироқ охир-оқибат, эри аёлининг гапига кириб, намоз ўқий бошлайди.\nЗеро, инсон сабрла ҳаётда кўп нарсаларга эришиши мумкин. Расулуллоҳ соллаллоҳу алайҳи ва саллам айтадилар: «Албатта, ғалаба сабр билан, кушойиш мусибат билан, машаққат эса енгиллик билан биргадир» [Аҳмад (2804) ривояти, Албоний «Ас-саҳиҳа»да (2382) саҳиҳ деган]. Сабр кўзланган мақсадга етиш учун энг муносиб воситадир. Сабр деганда фақат машаққатларга бардош бериш дегани эмас, балки у шундай сабрки, унда инсон ўз ҳолидан одамларга шикоят қилмайди, қисматидан ўкинмайди, тақдирига рози бўлади, сабр эвазига бериладиган Аллоҳнинг ҳузуридаги ажр-савобга кўз тикади ва унинг дунёдаги неъматлардан кўра яхшироқ ва боқий эканига ишонади, борди-ю, шикоят қилса-да, мусибатни берган Аллоҳнинг Ўзига шикоят қилади.\n16. Эрингизни тўғри йўлга солиш учун режалар тузинг, бу борада қўллаётган услуб ва воситаларни мудом янгилаб боринг. Иложи бўлса, эрингиз учун алоҳида кичик бир дафтар тутиб, унга эрингизни тўғри йўлга солиш ҳақида пайдо бўлган фикр-мулоҳазаларингизни ёзиб қўйинг.\n17. Эрингиздаги хато-камчиликларга мос турли маърузаларни унга эшиттиринг.\n18. Агар эрингизни бирон фикрга қониқтирмоқчи бўлсангиз, эрингиз гапига қулоқ соладиган ва яхши кўрадиган ўртоқлари ёки қариндошларидан бирига рўпара қилишингиз ҳам мумкин. Бироқ сиз эрингизга насиҳат қилишини хоҳлаган кишиларингиз дину диёнатли ва тажрибали кишилар бўлсин. Шуни ҳам унутмангки, бу иш имкон қадар табиий тарзда, эрингизнинг ғурурини топтамайдиган равишда амалга ошиши лозим. Айтайлик, сиз бунинг учун муносиб вақт пойлаб, эрингизга лутф ила: «фалон ўртоғингиз (ёки фалон амакингиз, тоғангиз ва ҳоказо) билан шу ишингиз ҳақида бир маслаҳат қилсангиз бўларди» дея таклиф қилишингиз мумкин.\n19. Эрингизга у қўл урган гуноҳ ишлар (зино, номаҳрамларга қараш, ароқ ичиш ва ҳоказо) ёхуд бепарво бўлган фарз амалларга оид оят ва ҳадислар таржималаридан эшиттиринг.\n20. Ётоқхонангиз деворига чиройли ёзув ва порлоқ рангларда тоат-ибодат мавсумларини ёки эрингиз қилиб юрган гуноҳ ишларнинг жазосини эслатувчи ёзувлар илиб қўйинг. Шундай қилиб, эрингизга таъсир ўтказиш йўлидаги изланишларда давом этаверинг: янги-янги услублар ихтиро қилинг, режалар тузишдан чарчаманг!\n21. Эрингизнинг хато-камчиликларига оид уламоларнинг фатволари ва фикрларини турли йўллар билан унга етказишга ҳаракат қилинг. Масалан, бу каби фатво ва фикрларни унинг қўл телефонига йўллаб қўйишингиз ёки уларни эрингиз кузатиб борадиган ўзингизнинг ижтимоий алоқа тармоқларидаги саҳифаларингиз орқали ҳам йўллашингиз мумкин.\nЭр билан муомала қилишга оид турли китоблар ўқиб, маърузалар эшитиб турмуш ўртоғингиз билан муомала қилиш маданиятингиз ва маҳоратингизни муттасил ошириб боринг. Бу сиздаги эрингизни тўғри йўлга солиш қатъиятини янада кучайишига ёрдам беради, иншааллоҳ.\n22. Ундан ташқари илмли ва тақволи инсонлардан ёрдам сўранг, улардан эрингизга насиҳат қилишларини, уни ўзларининг давраларига тортишларини илтимос қилинг. Зеро, улардаги илм сабабидан эрингиздаги шубҳалар йўқолади, улардаги тақво сабаб эрингиздаги гуноҳ ишларга бўлган шаҳват барҳам топади. Шундай қилиб, шайтоннинг инсон нафсига кириб борадиган икки эшиги: шубҳа ва шаҳват эшиклари беркилади. Чунки адашган инсон борки, мазкур икки жиҳатдан шайтоннинг ўлжасига айланади. Шайтон кимнидир қалбига шубҳалар солиб йўлдан оздирса, кимнидир нафс шаҳватига қул қилиб хору зор қилади.\nАёл киши эрини ислоҳ қилиш мақсадида солиҳ қариндош ёки бегона бўлса-да, омонатдор ва насиҳатгўй инсонлардан ёрдам сўрашининг зиёни йўқ.\n23. Эрингиздаги салбий хатти-ҳаракатларни ўнглаш учун аввало ундаги ижобий томонларни қадрига етинг. Эрингиз ўзига ишонч ҳосил қилишида унга ёрдам беринг. Бунинг учун эрингизнинг чиройли хислатларини айтиб, мақтанг, турмуш қурганингиздан буён ёки ундан олдин қўлга киритган муваффақиятларини бот-бот эслатиб туринг. Эрингиздаги қобилият ва иқтидорларни кашф қилишга ҳаракат қилинг. Негаки, кўпчилик инсонлар ўзларидаги қобилиятлардан бехабар бўлишади, бу қобилиятлар юза чиқиши, ўз самарасини бериши учун кимдир уларга эслатиши лозим бўлади. Салбий хислатларга қарши курашда эрингизга елкадош бўлинг, бу хислатларни муҳокама ва муолажа қилишда қўлингиздан келганини аяманг. Чунки сиз унга энг яқин инсонсиз. Эрингизга насиҳат қилар экансиз, чиройли ва юмшоқ оҳангда насиҳат қилишни унутманг.\n24. Шундай йўл тутингки, эрингиз сизни ўзининг энг яқин шогирдидек, сизни ундан нималарнидир ўрганишга интилаётгандек ҳис қилсин. Эрингиздан баъзи диний масалалар ҳақида сўраб туринг, у билан бу масалаларни муҳокама қилинг. Бу аснода ўзингизни худди устоз олдида ўтирган шогирддек тутинг. Бундай қилишингиз албатта уни изланишга, саволларингизга тўғри жавоблар топишга ундайди. Шунингдек, бу эрингизни қувонтиради, динни ўрганишга бўлган ҳимматини оширади. Шу тариқа сиз эрингизнинг илм ўрганишига ёрдам берган, аста-секин бўш вақтларини гуноҳ ишлар қилиш ўрнига фойдали илм ўрганишга сарфлашга ўргатган бўласиз.\n25. Эрингизга ваъз-насиҳат қилишни асло тарк қилманг. Зеро, мухлис қалбдан чиққан ваъз ножўя ишларнинг барҳам топишига катта таъсир кўрсатади. Сиз унга меҳр-муҳаббат билан сипқорилган оҳангда «Азизим, Аллоҳдан қўрқинг. Бу иш ҳаром ва зарарлидир. Бу иш сизга ҳам, фарзандларингизга ҳам, уйингиз ва оилангизга ҳам зиён келтиради», дея олинг.\nЭрингизга билвосита жаннат ва дўзахни, Аллоҳга йўлиқишни, ҳисоб-китоб, охиратдаги жазо ва мукофотлар, қабр ва ундаги ҳолатлар ва шунга ўхшаш нарсаларни эслатадиган маърузаларни эшиттиришга ҳаракат қилинг. Чунки охиратни эслаш, охиратдаги солиҳлар учун бериладиган мукофотлар, осийлар учун белгиланган азоб-уқубатларни эслаш инсонни гуноҳ ишлардан тилишига ёрдам берадиган энг муҳим омиллардан биридир.\nЭрингизнинг иймонини кучайтиришга ҳаракат қилинг. Бунинг учун уни солиҳ амаллар қилишига, нобоп амаллардан четланишига ёрдам беринг. Зеро, кучли иймон инсоннинг мункар ва ножўя ишларга қўл уришдан тийиб туради. Расулуллоҳ соллаллоҳу алайҳи ва саллам айтадилар: «Иймон қатл (ёхуд нафс ундаган жиноятлар ва умуман шариатга хилоф ишлар)дан тиювчидир» [Абу Довуд (2771), Албоний «Саҳиҳул жомеъ»да (2802) саҳиҳ деган].\n26. Эрингизнинг ҳолатидан хабардор бўлиш, унинг ножўя ишларини билиш учун жосуслик йўлини танламанг, яширинча уни кузатманг. Унинг сизга махфий жиҳатларини ўзига қўйиб беринг, токи бу ишингиз уни янада гуноҳга ботишига, бундан кейин ножўя ишларини сиздан яшириб қилишига сабабчи бўлиб қолмасин, оқибатда уни ислоҳ қилиш, тўғри йўлга солиш имконсиз бўлиб қолмасин.\n27. Ва ниҳоят, солиҳа аёл эрини ислоҳ қилишдек муҳим ва улуғ вазифасини адо этиш учун мудом Аллоҳдан мадад ва тавфиқ сўраши лозим. Бунинг учун дуолар мустажоб бўладиган муносиб вақтларни ихтиёр этиб, Аллоҳдан эрига рушду ҳидоят ато этишини, унинг қалбига ҳақ нурини солишини ёлвориб сўраши керак.\nЗеро, дуо энг кучли ва улуғ сабаб ва воситалардан биридир. Сиз мусибатларга кушойиш берувчи, эҳтиёжларни қондирувчи, бандаларининг қалби икки бармоғининг орасида бўлган, уларни истаган томонига буриб қўядиган зотга юзланинг. Ундан ҳожат ва истакларингизни ялиниб-ёлвориб сўранг, тавба-тазарру ва кўз ёш билан Унинг «эшиги»да «ётиб» олинг. Дуоларингизни мустажоб қилишига аниқ ишонч билан кеча-ю кундуз, ўтирганда ҳам, турганда ҳам, саждаларингизда ҳам эр-хотин икковингизни яхшиликда ҳамкор қилишини, эрингизнинг қалбини ҳаққа буриб қўйишини, бир-бирингизни кўрганингизда қувонадиган қилиб қўйишини, эрингизнинг иймонини зиёда қилишини, шайтонини ноумид қилишини, унга ҳалоллик, иффат, қаноат ва тақво ато этишини, уни инсу жин шайтонларидан асрашини сўрашни канда қилманг.\nШунингдек, имкониятингиз доирасида Аллоҳ йўлида садақалар қилинг. Зеро, садақа сизларга Аллоҳнинг ризоси, сатри, кенг раҳмати ва баракоти ёғилишига сабаб бўлади.\nРасулуллоҳ соллаллоҳу алайҳи ва саллам айтган ушбу гапларини мудом ёдда тутинг: «…Аллоҳ кечаси уйқусидан уйғониб, намоз ўқиган, сўнг эрини ҳам уйғотган ва унинг ҳам намоз ўқишига сабабчи бўлган, агар эри уйғонавермаса, унинг юзига (оҳиста) сув сепиб уйғотган аёлга раҳматини ёғдирсин» [Абу Довуд (1310), Ибн Можа (1336), Ибн Ҳиббон (2567), Насоий (1300), Аҳмад (7410) ривояти. Албоний «Саҳиҳут тарғиб ват-тарҳиб»да (625) ҳасан деган].\nСўзимиз охирида Аллоҳ таолодан барча осий ва нобоп эрларга рушду ҳидоят беришини, эрларининг тоат-ибодатга кириши билан солиҳа аёлларни қувонтиришини, уларни охиратда фирдавс жаннатларида бахтиёр жуфтлар қилишини сўраб қоламиз. Амийн.\nФатвони тайёрлашда islamway интернет саҳифаси маълумотларидан фойдаланилди.\nAvvalgi maqolaСавол-жавоб: “Эрининг ҳижрат қилишига норози хотин ҳақида” (Шайх Содиқ Самарқандий)\nKeyingi maqola Савол-жавоб: “Балоғатга етмай вафот этган боланинг солиҳ амаллари унга фойда берадими?” (Шайх Содиқ Самарқандий)\nMaksudahon 02/07/2018 22:08\nJazakhallah Hayran Allohim sizlardan rozi bulsin.


Қозоғистон ва Жанубий Корея "Янги шабада" дастурини амалга оширади\n02 март 2021, Тошкент вақти: 09:49\nКорея президенти Мун Чже Ин (чапда) ва Қозоғистон муваққат президенти Қосимжўмарт Тўқаев.\nҚозоғистон ва Жанубий Корея иқтисодий ҳамкорликни мустаҳкамлаш юзасидан “Янги шабада” дастурини амалга оширишга келишиб олди.\nБу ҳақда Нурсултонда муваққат президент Қосимжўмарт Тўқаев билан 22 апрелда музокара ўтказган Корея президенти Мун Чже Ин матбуот анжуманида маълум қилди. Лекин Корея раҳбари мазкур дастурнинг тафсилотларини очиқламади.\nҚосимжўмарт Тўқаев эса :\n-Бугун биз Корея Республикаси билан стратегик ҳамкорликка эришдик деб айта оламиз,- деб баёнот берди.\nМун Чжэ Ин Марказий Осиё сафарини 16 апрель куни Туркманистондан бошлаган эди. 18 апрелгача Туркманистон президенти Гурбангули Бердимуҳамедов билан музокаралар ўтказган Жанубий Корея президенти 18−21 апрель кунлари Ўзбекистонда, 21−23 апрель кунлари Қозоғистонда бўлди.\nЎзбекистон президенти матбуот хизмати Мун Чжэ Иннинг Тошкентга давлат ташрифи доирасида Ўзбекистон билан 12 миллиард доллардан зиёд қўшма лойиҳа ва дастурларни амалга ошириш бўйича битимлар имзолангани ҳақида хабар берган.


Эътибор ва Ҳосила Раҳимова – спортчи, курашчи, «шифокор» — отасининг қизлари - 26 Сентября 2016 - www.SheJoT.CoM\nГлавная » 2016 » Сентябрь » 26 » Эътибор ва Ҳосила Раҳимова – спортчи, курашчи, «шифокор» — отасининг қизлари\nЭътибор ва Ҳосила Раҳимова – спортчи, курашчи, «шифокор» — отасининг қизлари\nБу галги суҳбат иштирокчилари жўшқин, изланувчан, меҳнатсевар опа-сингиллар — Ўзбекистонда хизмат кўрсатган артист Ҳосила Раҳимова ҳамда унинг опаси ва продюссери Эътибор Раҳимова. Қаҳрамонларимиз билан болалик дамларига ғойибона саёҳат қилиб, қизиқ ҳангомаларнинг гувоҳи бўлдик.\n— Опа-сингиллар орасида Эътибор опани қаттиққўлроқ дейишди. Тўғрими?\nҲосила Раҳимова: — Ҳа, ҳақиқатан ҳам шундай.\nЭътибор Раҳимова: — Билмасам, ўзимни қаттиққўл ҳисобламас эканман.\nҲ.Р: — Оилада фарзандлари, яқинларига нисбатан қаттиққўллик қилмайди-ю, лекин иш масаласида жуда талабчан.\n— Опангизнинг таърифини эшитиб, Ҳосила Раҳимовадан ҳам ўтадигани бор экан-да, дегандик.\nҲ.Р: — Оилада энг ювоши менман (кулиб). Опаларимнинг мендан ўтадиган шадоддлиги бор. Онам «Агар сизлар санъаткор бўлганингиздами, чунонам ижод қилардингизки», дейди доим.\nЭ.Р: — Ҳосила опа-сингиллар ичида энг оғир-босиғи.\nҲ.Р: — Опаларимнинг чайирлиги, уддабуронлигига тан бераман.\n— Оилада тўрт қиз ва икки ўғилсизлар-а?\nҲ.Р: — Ҳа, икки опам, бир синглим ва икки укам бор.\n— Шифокорлар оиласида улғайгансизлар. Тиббиётдан хабардор бўлсангиз керак.\nЭ.Р: — Албатта. Қандай саволингиз бўлса айтаверинг (кулади). Отам шифокор бўлгани учун оилавий суҳбатларимиз ҳам асосан касалликлар муолажаси ҳақида бўларди.\nҲ.Р: — Беморлар уйимизга ҳам келишарди. Отамга ёрдам бериб, шприцларни қайнатиб берардик. У пайтлари бир марталик шприцлар бўлмасди-да. Тиббий асбоб-анжомлар қайнатилиб ишлатиларди.\nЭ.Р: — Отам озодаликка жуда талабчан эди. Шифохоналарда тозаликка қандай эътибор берилса, уйда ҳам худди шундай бўлишига ҳаракат қилардик. Падаримизнинг ишларини кузатиб, қайси касалликда қандай укол қилинишини ўрганиб олганмиз.\nҲ.Р: — Ёдингиздами, шприцларга дорини биз тортиб берардик. Масалан, глюкоза ўнталик шприцга...\nЭ.Р: — Аскорбинка иккиталик шприцга тортиларди.\n— Демак шифокор бўлганларингизда, бу касбни бемалол эплаган бўларкансиз?\nҲ.Р: — Катта опамиз шифокор. Дадамнинг ишларини давом эттираяпти. Оиламизда касб танлашга эркинлик берилган. Ҳеч қачон истагимизга қарши чиқишмаган. Қайси соҳани танласангиз ҳам, албатта, ўқинг, дерди отам. Опа-укалар орасида биримиз шифокор, биримиз спортчи. Эътибор опамни назарда тутаяпман, жисмоний тарбия институтини тамомлаган, мен санъат йўлидан кетдим. Укаларимдан бири ҳам санъат соҳасини танлади. Хуллас, барчамиз турли касбларда фаолият юритамиз.\n— Эътибор опа, қишлоқдан чиққан биринчи спортчи қиз бўлганингиз ростми?\nЭ.Р: — Ҳа, чиндан ҳам қизлар орасида Сурхондарё вилоятидан биринчи бўлиб мен жисмоний тарбия институтига ўқишга кирганман. Енгил атлетика спорт тури билан шуғулланардим.\n— Хўш, кейин-чи, ўқишни тамомлаб, спортни давом эттирдингизми?\nЭ.Р: — Бир неча йиллар давомида ўз соҳам билан шуғулландим. Сўнг турмушга чиқдим, фарзандларим туғилди.\nҲозир санъаткорларга «мураббийлик» қилаяпман. Хусусан, синглим Ҳосилага! Уларни ҳам бии-и-ир югуртирай дедим-да (кулади).\n— Болалигингизни эслаганингизда нималар кўз олдингизда жонланади?\nЭ.Р: — Эҳ-ҳе жуда кўп нарсалар... Баҳорда маҳалламиз болалар билан чиллак ўйнаганларимизни эсладим.\n— Ўйланиб қолдингиз, Ҳосила опа?\nҲ.Р: — Қиз бола бўлсак ҳам, ўғил болалар билан теппа-тенг ҳар хил ўйинларни ўйнардик. Кўкламга тайёргарлик бошқача бўларди. Ҳар Наврўзга, албатта, янги кўйлак тиктирардик.\nЭ.Р: — Дадам барчамизни тикувчига олиб бориб, «Қизларимга янги кўйлак тикиб беринг», дерди. Матосини ҳам ўзи танларди. Хон атлас, сарғали атласлар бўларди.\n— Либос бичими турлича бўлармиди?\nЭ.Р: — Катта опам кўпроқ одмироқ бичимни ёқтирарди.\nҲ.Р: — Қора гулли атласни танларди нуқул. Менга олд тарафига пирпирак қилингани тушарди. Дадам тикувчига атай айттирарди, шундай тикинг деб.\nЭ.Р: — Уйимиз олдида катта истироҳат боғи бўларди. Наврўз байрамини ана шу боғда нишонлардик. Ям-яшил ўт-ўланлар устида гилам тўшаб, ўтириб олардик-да, томошани кузатардик.\nҲ.Р: — Мактабга чиққач, байрам учун саҳна кўринишларида иштирок эта бошладик.\nЭ.Р: — Мен кўпинча бошловчи бўлардим (кулади). Ҳосила қўшиқ куйларди.\n— Болаликда ҳам от минармидингиз, Ҳосила опа?\nҲ.Р: — Қишлоқдан ўсган қизман-ку, от минишга кичиклигимдан қизиққанман.\nЭ.Р: — Ҳосила 7-8 синфларида «Навниҳол» ансамблига қатнашарди. Ҳосила қани десак, гуруҳи билан бирор тадбир ёки репетицияга кетган, дейишарди. «Уйни ишларини қилмай кетдими яна», деб жахлимиз чиқарди бизни (кулади).\nҲ.Р: — Мени урардингиз-а, Эътибор опа.\nЭ.Р: — Айтилган ишни қилмай кетиб қолардинг-да, шунга уришардим. Буни битта одати бор эди, жини суйса қиларди, суймаса дакки эшитса ҳам, ўз билганини маъқуллаб тураверарди. Онам бизни авайлаб тандирга киритмасди. «Қизларим Тошкентда ўқияпти, териси куймасин», дерди-да. Ҳосилага эса нон ёпдирарди. Келишимизга, айниқса, кулча-ю нонларни тахт қилиб қўярди. Лекин шу ишни ҳам илҳоми келса, қиларди, бўлмаса йўқ. Бирор ишни «қилмайман» дедими, тамом айтганидек бўларди. Шуни деб калтак ерди-да. Аммо шунда ҳам тавба қилмасди. Дастурхон бошида ўтирганимизда йиғлаб-йиғлаб овқатланарди.\nҲ.Р: — Дастурхондан хафа бўлиб туриб кетиш мумкин эмасди. Дадам ёқтирмасди буни. Йиғласам ҳам ҳамма қатори ўтирарардим.\nЭ.Р: — Кейин Тошкентга келди, «Мархабо талантлар» танловида қатнашиб, биринчи ўринни олди.\n— Опаларингизнинг танбеҳларидан роса аччиқлангандирсиз, Ҳосила опа?\nҲ.Р: — Ўша кезлари жаҳлим чиқарди. Бола бўлганман-да. Ҳозир, мана, кулиб эслаймиз.\n— Қўшиқларингизга ишланган клипларда кураш тушганингизни кўрамиз. Ҳаётда ҳам кураш тушганмисиз?\nҲ.Р: — Опам спортга қизиққанлари учун биз ҳам уларга қараб машқларни ўрганардик. Кураш ҳам тушганман, от чоптирганман, ҳатто машина таъмирлашни ҳам биламиз. Барини отам ўргатган. Қиз бола ҳар ишни қила олиши керак, дерди у киши. Қишлоғимиздаги катта кўлга олиб бориб, сузишни ўргатарди.\nЭ.Р: — Раҳматли дадам бизни ўта иродали қилиб тарбиялаган экан. Шу ёшга кириб, буни энди англаяпман. Оиламиздаги қизларнинг бари иродали, кучли аёллар. Қийинчиликларга сира букилмаймиз, бир иложини топиб енгиб ўтамиз. Бешинчи синфга ўтганимда дадам менга машина ҳайдашни ўргатди. Ҳосила еттинчи синфида рулга ўтирган. Отам ишга кетгунича автомобилнинг ёғларини алмаштириб, сувларини қуйиб, тайёрлаб қўярдик.\n— Бир неча йиллардан буён синглингизга продюссерлик қиласиз. Даставвал бу фикр кимдан чиққан?\nҲ.Р: — Опамнинг талабчанлиги, ўз ишига масъулият билан ёндашишини билганим учун ҳам бирга ишлашни таклиф қилганман. Биласиз, бугун санъатда ишончли одамни топиш қийин. Сен учун астойдил жон куйдирадигани, қайғурадигани кам. Бирга ишлаётганимиздан бери ҳозир иккинчи концертга тайёргарлик кўраяпмиз. Шоу-бизнесдан йироқ инсон бўлса-да, тез фурсатда барча сир-асрорларини ўрганиб олди. Продюссерлик ҳам осон иш эмас. Ўзига яраша машаққати бор.\n— Опангиз ёнингизда эканидан хотиржаммисиз?\nҲ.Р: — Албатта. Концертга тайёргарлик вақти ҳали у, ҳали бу муаммо деб диққатимни чалғитганлар кўп бўлган илгари. Опам бўлса, мени аяб, ташкилий ишларнинг барчасини ўз зиммасига олган.\n— Ижод борасида-чи, фикр алмашасизми?\nҲ.Р: — Танлаган қўшиқларимни эшиттираман. Оиламиз фольклор йўналишини яхши кўради. Эътибор опам ашуламни тинглаб, фикрлари билан ўртоқлашади. Кўпроқ халқона қўшиқлар куйла, дейди.\nЭ.Р: — Сафарларга чиққанимизда йўл-йўлакай суҳбатлашиб кетамиз, бирор қўшиқ ғоясини муҳокама қиламиз.\n— Худди болалигингиздаги каби синглингизга ҳозир ҳам дакки бериб турасизми, Эътибор опа?\nЭ.Р: — Иш масаласида бўлса, танбеҳ беришим мумкин. Лекин жиддий айтишиб қолмаймиз.\n— Ҳосила опа, юқорида айтганингиздек, ижодингизда кўпроқ фольклор қўшиқларга эътибор берасиз. Доим бу йўналишда куйлаш қийин эмасми?\nҲ.Р: — Атрофимда ҳамфикр инсонларим бор. Ҳар бир ишимни бамаслаҳат амалга ошираман. Тўғри, янгилик қилиш қийинроқ. Одамлар орасида юриб, ҳаётлари, унут бўлиб бораётган урф-одатларни кузатамиз.\n— Сурхондарёдаги тўйлар сизнинг келишингизга қараб белгиланар экан.\nҲ.Р: — Ўзимиздан чиққан қиз деб сийлашади. Нафақат Сурхондарё, водий томонларда ҳам келишингизга қараб тўй кунини белгилаймиз, дейишади. Албатта, бу каби эътибордан бошим кўкка етади.\n— Сизни пойтахтдаги тўйларда кам кўрамиз. Вилоятларда талаб кўпроқ, менимча?\nҲ.Р: — Шаҳарда ҳам бўламан. Аммо кўпроқ вилоятларда сафардаман. Таклиф қилишса, рад этолмайман.\n— Укангиз Абдуманнон ҳам қўшиқ куйлаётганди. Негадир, сўнгги вақтларда кўринмайди?\nҲ.Р: — Адбуманнон янги қўшиқлар устида ишлаяпти. Сурхондарёда ўз мухлисларига эга. Оиламиз кенжаси бўлгани учун ота ҳовлимизда қолган. Шунга ҳам пойтахтга камроқ келади.\nЭ.Р: — Укамиз ижоддан четлашгани йўқ. Ҳозир мусиқий альбом устида ишлаяпти. Тайёр бўлиши билан мухлислар эътиборига ҳавола этади.\n— Фақат Абдуманнон билан дуэт куйладингиз. Нега бошқа санъаткорлар билан ҳамкорлик қилмайсиз?\nҲ.Р: — Концертда куёвим Баҳриддин Зуҳриддинов билан ҳам куйладим-ку! Янги йил байрами тадбирларида Мавлуда Асалхўжаева, Жаҳонгир Позилжонов билан ҳам дуэт ижро этдик.\n— Улар лойиҳа эди. Муаллифлик қўшиқларингизни сўраяпман.\nҲ.Р: — Илгари дуэтлар масаласида инжиқроқ эдим. Абдуманнон билан куйлаганимдан сўнг фикрим ўзгарди. Насиб қилса, яна янги дуэт қўшиқлар бўлади.\n— Турмуш ўртоғингиз санъатдан йироқ инсон. Лекин бир-бирингизни тушунишингизни кўп таъкидлайсиз. Бахтли турмуш сири ҳам шу бўлса керак?\nҲ.Р: — Ёнидаги бахтни ҳис қила олган инсон чинакамига бахтли бўлади. Бунинг учун эса ҳурмат, ўзаро ишонч ва бир-бирини тушуниш, тинглашни билиш керак.\n— Айтишларича, аввал келинлик вазифасини дўндириб, кейин ижодни бошлаган экансиз?\nҲ.Р: — Ўзимни-ўзим мақтамайман-у, аммо турмушга чиқиб, бор эътиборимни оиламга қаратдим. Қизларим туғилгач, кейин ижодни бошладим.\n— Тарбия масаласида талабчанмисиз?\nҲ.Р: — Фарзандларим тарбиясида отамнинг панд-насиҳатларини кўп ёдга оламан. Қизларимга, турмушга чиқдингми, ёрингни тақдиринг деб бил, дейман. Уй ишларида ҳам талабчанлигим бор. Ўғлимга келсак, ҳозирча кичик деб индамаяпман. Шунга ҳам салгина эркалиги бор. Қизларимга, ўзга уйга бордингми, у сенинг умрбод уйинг. Бу ерда меҳмонсан, бирор нима бўлса, онам бағрини очиб кутиб олади деб ўйламанглар, дея сингдириб келганман. Бу узатдим, бўлди энди сен билан ишим йўқ, дегани эмас. Кези келганида оиласи чиройли, бахти бутун бўлиши учун маслаҳатимни, кўмагимни аямайман. Қизларимга одамларни бор камчилиги билан яхши кўриш керак, ҳар нарсага ижобий кўз билан қарашни ўрганинг, дейман. Ёмон десангиз, ёмон бўлиб бораверади.\n— Охирги суҳбатимизда қизларим менга ёқмайдиган йигитни танлашмайди, дегандингиз. Эслайсизми? Куёв танлови тасодифми ё?\nҲ.Р: — Тақдир бу! Баҳриддинни куёв бўлгунига қадар санъаткор сифатида танирдим. Бир куни мендан диск олиши керак бўлиб, уйимизга келди. Шунда қизимни кўриб, ёқтириб қолибди. Совчиларини кўриб, ҳайрон қолгандим. Кутмагандим-да. Қизимнинг олдидан ўтиб, рози бўлдик. Шукр, бахтини кўриб, қувониб ўтирибман. Қудаларим ҳам зиёли кишилар. Куёвим ҳам тилла! Уйим-жойим дейдиган, яхши оилада тарбия кўрган, эътиборли йигит.\n— Тўй куни йиғладингиз-а?\nҲ.Р: — Ҳамманинг олдида йиғлаганим йўғ-у, келин-куёвни кузатганимиздан сўнг кўзларимга ёш келди.\nЭ.Р: — Ўша куни Ҳосиланинг кўзлари ёшга тўла эди-ю, бироқ ҳеч кимга билдирмади. Ҳаяжонини яшириш учун ҳали унга, ҳали бунга югурарди.\nҲ.Р: — Ёши катта инсонлар айтишди, қизингиз уй бўсағасидан чиққунича ўкиниб йиғламанг, чин юракдан қўйиб юборолмайсиз. Чин дилдан бахтини тиланг! Шунга ҳам ўзимни ушлаб турдим.


Аввало, сиз, азизларни, сизлар орқали бутун халқимизни улуғ айём – Ўзбек тили байрами куни билан чин қалбимдан самимий муборакбод этаман.\nАлбатта, кейинги йилларда мамлакатимизда янгича руҳда кенг нишонланаётган бу байрамнинг алоҳида файзи ва шукуҳи борлигини барчамиз яхши биламиз. Ушбу қутлуғ санада миллий қадриятларимиз гултожи бўлган она тилимизнинг тарихимиз ва тақдиримиз, бугунги ҳаётимиздаги ўрни ва аҳамиятини, уни ривожлантириш борасида олдимизда турган долзарб вазифаларни янада чуқур ҳис этамиз.\nСўнгги йилларда Ўзбекистонда барча соҳа ва тармоқлар каби она тилимиз қадри ва нуфузини янада ошириш борасидаги сиёсат ва амалий ишларимиз ҳам янги босқичга кўтарилаётганидан хабардорсиз. Бунинг тасдиғини ўзбек тилининг давлат тили сифатидаги мақоми ва обрў-эътиборини тубдан ошириш бўйича қабул қилинган тарихий фармон ва қарорлар мисолида яққол кўриш мумкин.\nАна шундай саъй-ҳаракатларимиз натижасида она тилимиз нафақат мамлакатимизда, балки жаҳон миқёсида ҳам ўзининг муносиб ўрни ва мавқеига эга бўлиб бормоқда. Айниқса, она тилимиз Бирлашган Миллатлар Ташкилотининг юксак минбарида, улкан сиёсий саммит ва учрашувларда баралла янграб, тинчлик, дўстлик ва ҳамкорлик воситасига айланиб бораётгани барчамизни қувонтиради.\nВазирлар Маҳкамаси таркибида Давлат тилини ривожлантириш департаменти ҳамда Ўзбек тилини ривожлантириш жамғармаси самарали фаолият кўрсатиб, ғоят муҳим бу соҳадаги ишларни мувофиқлаштириб келмоқда.\nАлишер Навоий номидаги Тошкент давлат ўзбек тили ва адабиёти университети таркибида амалий филология ва компьютер лингвистикаси бўйича янги йўналишлар очилиб, ўзбек тилини турли соҳаларда қўллашга оид тадқиқотлар амалга оширилмоқда. Олийгоҳ қошида Давлат тилида иш юритиш асосларини ўқитиш ва малака ошириш маркази, 6 та махсус ўқув курси ҳамда Алишер Навоий халқаро жамғармаси ташкил этилгани ҳам айни шу мақсадларга қаратилгани билан диққатга сазовордир.\nАна шу ишларнинг узвий давоми сифатида яқин келгусида асосий вазифаси чет элларда ўзбек тили, маданияти ва миллий анъаналаримизни кенг оммалаштириш, гуманитар алоқаларни мустаҳкамлашдан иборат бўлган Алишер Навоий халқаро институти фаолияти йўлга қўйилади.\nЎтган қисқа даврда ўзбек тилини чуқур ўрганиш ва ўргатишга хизмат қиладиган 16 та китоб, жумладан, 9 та луғат нашр қилинганини алоҳида қайд этиш лозим. Айни вақтда 5 жилддан иборат “Ўзбек тилининг изоҳли луғати” фундаментал тадқиқоти вазирлик ва идоралар, таълим-тарбия масканларига, мамлакатимизнинг чет элдаги дипломатик ваколатхона ва консуллик муассасаларига етказилди. Шунингдек, чет эл фуқаролари ва юртдошларимизга ўзбек тилини ўргатадиган онлайн платформа, ўзбек тили изоҳли луғатининг мобиль иловаси, хориждаги ватандошларимиз учун махсус веб-сайт яратилгани ҳам албатта муҳим аҳамиятга эга.\nЎзбекистоннинг Туркий тилли давлатлар ҳамкорлик кенгашига аъзо бўлгани Ташкилот доирасида иқтисодий алоқаларни кучайтириш билан бирга, туркий тиллар, хусусан, ўзбек тилининг халқаро нуфузини оширишга хизмат қилмоқда. Мамлакатимиз ташаббуси билан мазкур ташкилотнинг Алишер Навоий номидаги халқаро мукофоти таъсис этилгани буюк аждодимиз хотираси ва бебаҳо меросига, шундай улуғ зотларни вояга етказган халқимизга бўлган юксак ҳурмат-эҳтиром ифодасидир.\nБугунги кунда мамлакатимизда 150 та миллий маданий марказ иш юритаётгани, ўзбек тили билан бирга, қорақалпоқ, рус, қозоқ, қирғиз, тожик, туркман тилларида оммавий ахборот воситалари фаолият кўрсатаётгани, мактабларимизда таълим-тарбия жараёни 7 та тилда олиб борилаётгани дунё амалиётидаги ноёб тажриба эканини таъкидлаш ўринлидир. Юртимизда чет тилларга ихтисослашган ҳамда ўқув машғулотлари хорижий тилларда ўтиладиган таълим масканлари сони ортиб бораётгани ҳам шу соҳадаги муҳим ўзгаришлар натижасидир.\nЎзбек тилини янада ривожлантириш, унинг давлат тили сифатидаги ўрни ва нуфузини янада мустаҳкамлаш борасида олдимизда катта ва масъулиятли вазифалар турганини барчамиз яхши англаймиз.\nҲозирги кунда мамлакатимизда яшаётган турли миллат вакиллари ва чет эл фуқароларида ўзбек тилини ўрганишга қизиқиш ва эътибор ортиб бораётганини ҳисобга олиб, улар учун махсус дарслик, луғат ва қўлланмалар, видео ва аудиоматериаллар ҳажмини ошириш бўйича ишларни янада кучайтиришимиз зарур.\nЎзбек тили жонажон Ватанимизда яшаётган барча фуқароларимиз учун азиз ва қадрли тилга айланиши, унинг жозибадорлигини ошириш учун барча куч ва имкониятларни сафарбар этишимиз, бу мақсадда нафақат маънавий, шу билан бирга, моддий рағбатлантириш чораларини ҳам кенг қўллашимиз даркор. Хусусан, тилшунос ва луғатшунос олимларимизнинг, шоир-адибларимизнинг ушбу соҳадаги машаққатли ва шарафли меҳнатини муносиб қадрлаш, уларнинг илмий тадқиқотлари, дарслик ва қўлланмалари, китоб ва рисолаларини давлат буюртмаси шаклида нашр этиш ва кенг жамоатчиликка етказиб бериш учун алоҳида дастур ишлаб чиқиб, амалга оширишимиз зарур.\nДавлат тилига оид барча маълумотларни ўзида жамлаган Ўзбек тили миллий корпусини яратишни тезлаштириш, она тилимизни Интернет глобал тармоғида оммалаштириш ва ушбу маконда мустаҳкам ўрин эгаллашини таъминлаш, дастурий маҳсулотларнинг ўзбекча иловаларини яратиш ишларини жадаллаштириш ҳам олдимизда турган долзарб вазифадир.\nАзиз ва муҳтарам юртдошларим!\nҲозирги кунда Янги Ўзбекистонни барпо этишга қаратилган эзгу интилиш ва ҳаракатларимиз ҳал қилувчи босқичга кўтарилмоқда. Бу йўлда миллий ўзлигимиз, ғурур-ифтихоримиз тимсоли бўлган она тилимиз, ҳеч шубҳасиз, беқиёс куч-қудрат ва илҳом манбаи бўлиб хизмат қилади.\nАна шундай ҳаётий эътиқод ва буюк мақсад билан яшаётган халқимиз доимо омон бўлсин!\nСизларни бугунги байрам билан яна бир бор табриклаб, барчангизга сиҳат-саломатлик, бахту саодат, хонадонларингизга тинчлик-омонлик, файзу барака тилайман.\nОна тилимиз мангу яшасин!


Ўзбекистонда коронавирусга қарши қўлланилган вакциналар сони 8 млн дозадан ошди — Sof.uz\n3.08 12:10 37 Тиббиёт\nЎзбекистонда 2 август куни коронавирусга қарши 327 628 доза вакцина қўлланилди, дея хабар бермоқда Соғлиқни сақлаш вазирлиги матбуот хизмати. Шундан 243 493 доза биринчи босқичда, 63 521 доза иккинчи босқичда ва 20 614 доза учинчи босқичда қўлланилган.\nАйни кунгача Ўзбекистонда жами 8 009 376 доза вакцинадан фойдаланилган бўлиб, уларнинг 1 992 981 таси иккинчи дозада ва 784 994 таси учинчи дозада қўлланилган. Эмлаш жараёнига қамраб олинган жами аҳоли сони 5 231 451 нафарни, шу кунгача коронавирусга қарши тўлиқ эмлаб бўлинганлар сони эса 1 232 807 нафарни ташкил қилмоқда.\n2 август кунидаги эмлаш кўрсаткичлари бўйича юқори ўринларни:\nСурхондарё вилояти (45 849 доза),\nАндижон вилояти (35 948 доза),\nТошкент вилояти (32 780 доза) банд қилди.\nФарғона вилоятида 1 016 629 доза,\nНаманган вилоятида 1 008 929 доза,\nАндижон вилоятида 889 893 дозани ташкил қилмоқда.


Сийрат - суннат жавҳари - Fitrat.uz\nБош саҳифа / Мақолалар / Сийрат – суннат жавҳари\nСийрат – суннат жавҳари\nNoyabr 9, 2018\tСийрат – суннат жавҳариda fikr bildirishni o'chirish 101 Кўришлар\nПайғамбар соллаллоҳу алайҳи васалламнинг умматлари барча замонларда У зотнинг сийратларидан катта фойда олиб, уни жамлаб, келгуси авлодларга бир омонат сифатида ўргатиб келмоқда. Ёш авлод вакиллари Расулуллоҳ соллаллоҳу алайҳи васалламни яхши танишлари учун ҳозирги асримизда ҳам, олдинги асрларда ҳам талабаларга сийрат дарсларидан таълим-тарбия берилган. Расулуллоҳ соллаллоҳу алайҳи васалламнинг сийратларини энг биринчи бўлиб саҳобалар ўзларидан кейинги тобеъинларга, улар эса ўзларидан кейингиларга ўргатиб, бу омонатни ҳозирги кунимизгача етиб келишига сабабчи бўлдилар. Ислом олимлари, албатта, сийрат илми тарихида бирорта ҳодиса ёки воқеа унитилиб кетса, инсоният жуда кўп яхшиликлардан маҳрум бўлишини таъкидлаганлар. Сийрат − бу суннат ва ҳадисларнинг жавҳари ва асосидир. Маърифат ва илм саҳифаларида у доимо ҳозир-у нозир бўлади. Ҳар бир мусулмон киши у қандай бўлишидан қатъий назар сийратни билиши лозимдир!\nАбу Абдуллоҳ Ҳоким Найсабурий (406/1015 йилда вафот этган) ҳадис илмидаги 48-турни зикр қила туриб, шундай деган:\n“Ҳадис илмининг бу тури Расулуллоҳ соллаллоҳу алайҳи васалламнинг ғазотларини билишдир. У зот юборган сариялар, қайси саҳобаларни элчи қилиб юборганлари, мушрикларнинг подшоҳларига ёзган мактублари, бу хабарларнинг қайси бири тўғри ва қайси бири шоз ривоят эканлигини билиш лозим. Чунки бунинг натижасида ўқувчи жангларда Расулуллоҳ соллаллоҳу алайҳи васалламнинг ҳузурларида ҳар бир саҳоба нима билан синалгани, улардан ким Расулуллоҳ соллаллоҳу алайҳи васаллам билан собитқадам бўлгани, ким урушлардан қўрқоқлик қилиб қочгани, ким Расулуллоҳ соллаллоҳу алайҳи васалламнинг ғалабалари учун ёрдам бергани, ким мунофиқлик қилгани, Расулуллоҳ соллаллоҳу алайҳи васаллам жангда тушган ўлжаларни қандай тақсимлаганлари: кимга кўпроқ бердилар, яна кимга камроқ (масалан, отлиқларга пиёдалардан кўпроқ улуш) бердилар ва яна бир қавм хиёнат қилганда уларга қандай жазо берганларини билиб олади. Юқоридагиларни билиш олим учун зарурдир!”\nМусулмон киши сийратни жуда яхши билмоғи лозим. Чунки мусулмон киши Набий соллаллоҳу алайҳи васалламга муҳаббат қўймоғи ва у зотга эргашмоғи учун У зотнинг ахлоқлари ва ҳаётлари ҳақида маълумотга эга бўлиши керак. Бундай маълумотларнинг ҳаммасини жамланган ҳолда У зот соллаллоҳу алайҳи васалламнинг сийратларидан топади.\nИзз ибн Абдуссалом раҳимаҳуллоҳ ўзининг “Қавоъидул аҳком” китобида қуйдаги сўзларни келтирган:\n“Билингки, Расулуллоҳ соллаллоҳу алайҳи васалламнинг одоблари каби одоб ва У зотнинг ахлоқлари каби ахлоқ ҳеч кимда йўқ. Аллоҳ таоло кимга У зотнинг ахлоқлари билан хулқланишни ва У зотга эргашишни насиб этган бўлса, Аллоҳ таолонинг Ўзи у бандага Расулуллоҳ соллаллоҳу алайҳи васалламнинг хулқлари билан хулқланишга ва У зотга эргашишга ёрдам бериб қўяди. Натижада, у банда сийрат ва суннатни ўзида энг кўп жамлаган кишига айланади. Суннатга эргашган ва У зот соллаллоҳу алайҳи васалламнинг сийратларини суннат қилиб олган, йўлларини тутган, қалби У зотнинг муҳаббати билан тўлган киши қандай ҳам бахтли инсон!”\nАллоҳ таоло: “Айтинг (эй Муҳаммад): “Агар Аллоҳни севсангиз, менга эргашинглар. Шунда Аллоҳ сизларни севади” (Оли Имрон сураси 31-оят) ва “Агар унга бўйин сунсангиз, ҳидоят топурсизлар” (Нур сураси 54-оят) яна бошқа бир оятда “Ким Аллоҳга ва Унинг пайғамбарига итоат этса, бас у улуғ бахтга эришибди” (Аҳзоб сураси 71-оят), деб марҳамат қилади. Қандай ҳам бундай бўлмасин ахир, Аллоҳ таоло “Албатта сиз улуғ Хулқ устидадирсиз” (Қалам сураси 4-оят) деганку! У зотнинг буюк мақталган хулқлари Қуръонга эргашганларида эди. Қуръон эса, У зот олиб келган Китоб бўлиб, суннатга эргашишга далолат қиладиган амрни ўз ичига олади.\nҚибрай тумани “Саъдулла ота” жоме масжиди\nАввалги 09.11.2018 й. Ҳаё – имондан\nКейинги Қатар Ғазо секторига ёрдам учун 5 миллион доллар ажратади


Ўзбекистонда дронлар рўйхатдан ўтказилади » Ўзбекистон янгиликлари – Zamin.uz\nЎзбекистонда дронлар рўйхатдан ўтказилади\nВазирлар Маҳкамасининг 2016 йил 31 августдаги 287-қарорига мувофиқ, Ўзбекистон Республикаси фуқаролик ва давлат авиациясида дронлар (учувчисиз учар қурилмалар) эксплуатацияси тартиби тўғрисидаги Низом тасдиқланди.\nЭслатиб ўтамиз, Вазирлар Маҳкамасининг 2014 йил 26 ноябрдаги 322-сонли қарорига кўра, 2015 йилнинг 1 январидан дронларни (код ТН ВЭД 8802 20 000 0) Ўзбекистон ҳудудига олиб кириш, уларни сотиш ёки фойдаланиш тўлиқ тақиқланган. 2016 йилнинг май ойидан эса Ҳукумат дронлар импорти, сотилиши ва учирилишига алоҳида қарорлар асосида рухсат бериш имкониятини кўриб чиқди.\nЯнги ҳужжат ўйинчоқлар, авиамоделлар ва дронлар ўртасидаги фарқни белгилаб беради.\nФуқароларнинг шахсий эҳтиёжларини қондириш учун фойдаланувчи, вазни 250 граммдан оғир бўлмаган, ТН ВЭД 8802 20 000 0 кодига тўғри келмайдиган, парвозни автоном бошқариш ва навигация функцияларисиз, фото ва видеоускуналар билан жиҳозланмаган учар қурилма ҳаво кемасининг ўйинчоқ модели сифатида тан олинади. Ўйинчоқ моделларни ҳаво кенглигида қўллаш учун рухсат сўраш талаб қилинмайди. Ҳаво кемасининг ўйинчоқ моделлари парвози 50 метргача бўлган баландликда, аэродромлар ҳудудидан 150 метрдан яқин бўлмаган масофада, одамларга хавф туғдирмайдиган жойда, учар қурилмани назоратдан қочирмаган ҳолатда амалга оширилади.\nЎйинчоқ билан авиамоделни адаштирманг, авиамодель - вазни 250 граммдан ортиқ, парвозни автоном бошқариш ва навигация функциясисиз, фото ва видеоускуналар билан жиҳозланмаган, ўқув, спорт ҳамда маданий-маърифий тадбирларни ўтказиш, техник ижод ривожи учун мўлжалланган. Авиамоделлар парвози ҳаво кемалари парвози учун махсус ҳудудларда қонунчиликка мувофиқ амалга оширилади.\nЎйинчоқ ва авиамодель тавсифига тушмаган ҳар қандай ҳаво кемаси дрон, яъни учувчисиз учар қурилма ҳисобланади.\nДронлар эксплуатациясини йўлга қўйиш учун дастлаб радиоэлектрон воситаларидан фойдаланишга рухсат олиш керак бўлади, зеро дронлар бундай воситалар билан жиҳозланган бўлади.\nДронлар эксплуатацияси Ўзбекистон Республикасининг парвозлар хавфсизлигини назорат қилиш бўйича Давлат инспекцияси томонидан амалга оширилади.\nТеглар: учувчисиз фойдаланиш ҳудудига Дронлар граммдан тан\n14:10 Анвар Шаропов Туризмни ривожлантириш давлат қўмитаси раиси лавозимига тасдиқланди


Россияда кредитга уй сотиб олиш бўйича ўзбеклар 4-ўринда\n21 январ 2021, Тошкент вақти: 19:25\nМосквадаги уйлардан бири.\nЎзбекистон фуқаролари Россияда хорижликлар орасида ипотекага уй сотиб олиш бўйича 4-ўринни эгалламоқда.\n"Российская газета"нинг хабар беришича,сўнгги олти йил ичида хорижликлар, жумладан, ўзбекистонликларнинг уй-жой сотиб олиш ҳолати беш маротаба кўпайган.\nГазетанинг расмий маълумотларга таяниб ёзишича, Россияда уй сотиб олиш бўйича хорижликлар орасидаги биринчи ўринни 45 фоиз кўрсаткич билан беларуслар, иккинчи ўринни 19 фоиз билан украинлар эгалламоқда.\nУчинчи ўринда қозоғистонликлар бўлиб, улар уй - жой сотиб олиш учун ипотека олган хорижликларнинг 7 фоизини ташкил қилади.\nРоссия банкларидан ипотека кредити олган ўзбекистонликларнинг сони эса 6 фоизни ташкил қилади.\nЎзбекистонликлардан кейинги бешинчи ўринни 4 фоиз билан молдавияликлар эгаллаган.


2022 йил 30 март куни Миллий матбуот марказида “Ўзбекистон аккредитация маркази” ДУКнинг “Ўзбекистон техник жиҳатдан тартибга солиш агентлиги ва унинг тизимидаги Аккредитация маркази фаолиятида Коррупцияга қарши курашиш комплаенс назорати хизмати томонидан 2021 йилда амалга оширилган ишлар” мавзуида матбуот анжумани бўлиб ўтди.\nУнда Марказ директори ўринбосари Шокир Алимов, стратегик ривожлантириш ва менежмент тизимини қўллаб-қувватлаш бўлими бош мутахассиси Ботир Ғафуров ва бошқа масъул ходимлар иштирок этишди.\n“Ўзбекистон аккредитация маркази” ДУК томонидан коррупцияга қарши курашиш “комплаенс назорат” тизимини жорий қилиш ҳамда амалга тадбиқ этиш бўйича 2021 йилда бир қатор ишлар бажарилган.\nМарказнинг 2021 йил 23 апрелдаги буйруғига асосан Коррупцияга қарши курашиш “комплаенс назорат” тизимига масъул бўлган Марказнинг янги “Юридик кўмаклашиш ва комплаенс назорат” бўлими ташкил этилди.\nМарказда ISO 37001:2016 Халқаро стандартини жорий этиш мақсадида алоҳида ишчи гуруҳи ташкил этилди ва улар учун ISO 37001:2016 стандарти бўйича хорижий экспертлар томонидан онлайн ўқув-семинарлари ўтказилди.\nМарказда ISO 37001:2016 халқаро стандартини жорий этиш бўйича чора-тадбирлар Режаси Ўзбекистон техник жиҳатдан тартибга солиш агентлигининг Бош директори томонидан 25 май 2021 йилда тасдиқланди.\nМарказнинг амалдаги меъёрий-ҳуқуқий ҳужжатлари халқаро ташкилотлар тавсияларига мувофиқлигини таъминлаш мақсадида қайта кўриб чиқилди, шу жумладан:\n- Марказнинг “Коррупцияга қарши кураш сиёсати” қайта кўриб чиқилди ва янги таҳрирда 2021 йилнинг 1 июнида қабул қилинди. Ушбу хужжатда манфаатлар тўқнашувига йўл қўймаслик ва хавфларни (рискларни) бошқариш талаблари назарда тутилган;\n- Аккредитация маркази ходимлари ва аккредитация жараёнига жалб қилинадиган мустақил экспертлар билан тузиладиган меҳнат шартномаларида манфаатлар тўқнашувига йўл қўймаслик мақсадида “Сифат бўйича қўлланма”, “Ходимларнинг компетентлилик (лаёқатлилик) мезонлари тартиб-таомили” ва “Марказ ходимларини шакллантириш тартиб-таомили” қайта кўриб чиқилди ва янги таҳрирда кучга киритилди;\nМарказда холислик ва бетарафликни таъминлаш бўйича ҳамда ахборот хавфсизлиги талабларини бажариш мажбуриятларининг шакли янги таҳрирда қабул қилинди;\nМарказ ходимларининг Коррупцияга қарши кураш бўйича тушунча ва кўникмаларини ошириш мақсадида, Ўзбекистон Республикаси Бош прокуратураси академияси вакиллари иштирокида бир неча семинар-тренинглар, давра суҳбатлари ўтказилди.\nМарказ фаолиятида манфаатлар тўқнашувига йўл қўймаслик ҳамда комплаенс тизимини юритиш мақсадида қуйида келтирилган ҳужжатлар ишлаб чиқилди ва жорий этилди:\n- Марказ таркибий бўлинмаларида манфаатлар тўқнашувини бошқариш бўйича Низом;\n- коррупцияга қарши курашиш тизимининг ҳолати тўғрисидаги ҳисоботни шакллантириш ва тақдим этиш бўйича Низом;\n- коррупциявий хавф-хатарларни баҳолаш Услубиёти;\n- алоқа каналлари орқали коррупциявий хатти-ҳаракатлар тўғрисида келиб тушган хабарларни қабул қилиш ва кўриб чиқиш Регламенти;\n- ходимларнинг коррупциявий хатти-харакатлари ва одоб-аҳлоқ қоидаларини бузиш ҳолатлари устидан хизмат текширувлари ўтказиш бўйича Регламенти;\n- Коррупцияга қарши тартиб-таомилларнинг самарадорлигини мониторинг ва назорат қилиш Услубиёти.\nМарказда жорий қилинган коррупцияга қарши курашиш тизимининг ISO 37001:2016 стандарт талабларига мувофиқлигини баҳолаш мақсадида экспертлар томонидан 2021 йилнинг июль ойида тизимнинг ички аудити ўтказилди. Аудит натижалари бўйича Марказ директорининг таҳлили ўтказилди ва аниқланган номувофиқликларни бартараф қилиш чора-тадбирлари белгиланди ҳамда улар бартараф этилди.\nOʻzDSt ISO 37001:2019 стандарти бўйича менежмент тизимларини сертификатлаштиришга талабгор бўлган 1 та (“Cert Internaitonal” МЧЖ) сертификатлаштириш органи аккредитациядан ўтказилди ва OʻZAK.MT.0010 рақами билан Давлат рўйхатига киритилди.\n“Аккредитация маркази” ДУКда мижозларнинг қониққанлик даражасини аниқлаш мақсадида баҳолаш тизими жорий этилган бўлиб, Марказнинг расмий веб-сайтида “akkred.uz/satisfaction-rating” жойлаштирилган. Ушбу веб-сайт 2020 йилнинг март ойидан ишга туширилган ва бугунги кунга келиб ушбу сайт орқали 64 та мижоз томонидан Марказнинг фаолияти аноним кўринишда баҳоланган.\nМарказ ходимлари иштирокида коррупциянинг олдини олиш ва унга қарши курашишга бағишланган акция, флешмоб “#БизКоррупциягаҚаршимиз” хештегини оммалаштириш орқали тарғибот тадбирлари ўтказилди.\nAEConformity (Aвстралия) ташкилоти томонидан 2021 йилнинг декабрь ойида Марказда ISO 37001:2016 стандарти асосида жорий этилган тизимни халқаро нормаларга мувофиқлигини баҳолаш мақсадида ташқи аудит ўтказилди.\nМазкур аудит натижаларига кўра, Марказнинг аккредитация бўйича хизмат кўрсатиш жараёни илғор халқаро тажрибага мос келиши тасдиқланди ва\nISO 37001:2016 стандарти талабларига жавоб беради, деган хулоса билан эътироф этилди, ҳамда тегишли Гувоҳнома билан ҳужжатлаштирилди.\nМарказ расмий веб-сайтининг алоҳида “akkred.uz/static/anti-corruption” саҳифаси мавжуд бўлиб, унда Марказ томонидан яширин иқтисодиёт ва коррупцияга қарши курашиш, ҳамда унинг олдини олиш бўйича амалга оширилган ишлар тўғрисида маълумотлар киритилган.\nҲурматли журналистлар, 2022 йилда Марказ томонидан қандай ишлар амалга оширилиши режалаштирилган, деган савол ҳам пайдо бўлиши ўринли. Қисқача йил режаларимиз билан ҳам таништириб ўтаман:\n* Марказнинг сифат менежменти тизими билан коррупцияга қарши курашиш тизимини интеграцияллаш ;\n*Марказда жорий этилган Коррупцияга қарши курашиш тизимини такомиллаштириш;\n*Марказнинг коррупцияга қарши курашиш бўйича масъул ходимларининг малакасини ошириш;\n*Марказ ходимлари билан коррупцияга қарши курашиш бўйича семинар тренинглар ўтказиш каби тадбирларни белгилаганмиз. Ўйлаймики, бу тадбирлар соҳанинг янада шаффоф бўлишига ўз хиссасини қўшади.\n“Ўзбекистон аккредитация маркази” ДУК матбуот хизмати\n78 113-01-11 (қўш: 149)


Мамлакат ёш истеъдодларни кутиб олди\n15 Янв 2020 2322\nЎзбекистоннинг бир гуруҳ ўқувчилари 9-14 январь кунлари Алмати шаҳрида бўлиб ўтган математика, физика ва информатика фанлари бўйича 16-Халқаро Жаутик олимпиадасида (IZHO) иштирок этдилар.\nПортал pv.uz/Правда Востока/ 15 январь. Олимпиадада Болгария, Дания, Бирлашган Араб Амирликлари, Мўғулистон, Непал, Норвегия, Руминия, Сербия, Туркия, Швеция ва МДҲ маммлакатларидан келган 600 қатнашчи 84 та гуруҳга бўлиниб иштирок этди.\nУшбу фанлар олимпиадаси 2005 йилдан бошлаб ҳар йили Алмати шаҳрининг республика физика-математика мактабида STEMга ихтисослаштирилган (табиий фанлар, технология, муҳандислик математика) мактаблар жамоалари иштирокида ўтказиб келинади.\nЎзбекистон вакиллари олимпиадада муваффақиятли иштирок этиб, 6 та медални қўлга киритди.\nХалқаро Жаутик олимпиадаси ғолибларини тантанали кутиб олиш маросими Ислом Каримов номидаги Тошкент Халқаро аэропортида бўлиб ўтди.\nТакидлаш жоиз, Элдор Нейматов, Жаҳонгир Норбоев ва Диёрбек Талибовлар 2016 йилда Талиандда, 2018 йилда Болгарияда ва 2019 йилда Жанубий Африкада бўлиб ўтган Халқаро математика конкурси (IMC), 2019 йилда республика олимпиадаси медалларини қўлга киритган.


Тожик сомонийсини нима қутқаради? - BBC O'zbek\nТожик сомонийсини нима қутқаради?\nEurasiaNet.org таҳлилий вебсаҳифасида чоп этилган мақолада айтилишича, Тожикистон расмийларининг миллий валюта қийматини сақлаб қолиш йўлида қабул қилган қатъий чораларга қарамай сомоний қиймати тушишда давом этмоқда.\n2015 йилнинг охирги кунида бир доллар расмий курси 6.99 сомоний бўлса, 6 январга келиб 7.19 сомонийга чиқди. Бу бир ҳафта мобайнида 2.5 фоиз пасайишни англатади.\nБанклар эса долларнинг тижорий нархини 7.7 дея тақдим этишмоқда.\nАйни вақтда ҳар бир киши ўз ҳисобидан 400 доллардан кўп доллар ололмаслиги борасида чеклов ҳам киритилган.\nДекабр ойида Марказий Банк барча валюта алмашиш хусусий дўконлар фаолиятини тўхтатиб қўйганди. Валюта алмаштириш ҳуқуқини фақатгина банклар сақлаб қолди.\nМарказий Банкнинг айтишича, эндиликда ноқонунуий равишда валюта алмаштириш билан шуғулланганлар катта жаримага тортиладилар.\nШу билан бирга расмийлар мамлакатда валюта тақчиллиги йўқ эканлигига аҳолини ишонтиришга ҳаракат қилмоқдалар.\nМарказий Банк ҳам валюта алмаштириш ҳуқуқига эга бўлган молиявий ташкилотларни валютани алмаштиришдан бош тортса жаримага тортилиш ёда лицензиядан мосуво этилиш билан огоҳлантирганлар.\nЛекин бу чоралар у қадар катта натижа бераётгани йўқ. EurasiaNet.org мухбирлари пойтахт Душанбеда қатор банк бўлинмаларига бориб кўрган вақтлари валюта алмаштириш ҳуқуқига эга бўлган банклар ҳам валюта таклиф қилиш имконига эга эмасликларига гувоҳ бўлишган.\nКўплаб банк бўлинмалари доллар сотиб олмоқдалар, лекин сотмаяптилар.\n"Юан хоҳласангиз марҳамат, россия рубли ҳам бор, лекин доллар йўқ", деган банк ходимларидан бири.\nАйни вақтда чайқов бозорида долларнинг бозори чаққон. Шу вақтгача шахсий тартибда валюта алиштириш бизнесини юритиб келган ва ўзининг доимий можозларига эга бўлганлар жиноий жавобгарликка тортилиш хавфи бўлса ҳам долларни 7.8-7.9 сомонидан пулламоқдалар.\nШимолдаги Сўғд вилояти, хусусан Хўжанд шаҳрида эса бир доллар 8 сомонийга сотилаётгани ҳақида ҳам хабарлар бор.\nТаҳлилчилар 8 сомоний ҳам доллар учун чегара эмаслиги, бу йил давомида айни кўрсатгич 10 сомонийга чиқиши мумкинлигини айтмоқдалар.\n2015 йилнинг январ-сентябр ойларида Россиядаги тожикистонлик муҳожирларнинг ватанга юбораётган пуллари ҳажми 61 фоизга тушиб кетган.\n2014 йил ҳудди шу муддат оралиғида тожикистонликлар уйга 3.16 миллиард доллар юборган бўлсалар, ўтган йили атиги 1.54 миллиард доллар юборишга қодир бўлганлар,холос.


Қалбларни эритган ўзбек қуёши: Ўзбекистон ва Россия ижодкорларининг янги картинаси - 09.08.2021, Sputnik Ўзбекистон\nТОШКЕНТ, 9 авг - Sputnik. Айни кунларда Ўзбекистон Кинематография агентлиги Россиянинг “Спутник Восток Продакшн” кинокомпанияси билан ҳамкорликда суратга... 09.08.2021, Sputnik Ўзбекистон\nТОШКЕНТ, 9 авг - Sputnik. Айни кунларда Ўзбекистон Кинематография агентлиги Россиянинг “Спутник Восток Продакшн” кинокомпанияси билан ҳамкорликда суратга олинган “Солнце на вкус” (“Қуёш лаззати”) номли фильмини суратга олиш жараёнлари якунланиб премьера намойишларига тайёргарлик кўрилмоқда, - деб хабар қилмоқда Sputnik мухбири.Янги фильмнинг номи ҳақида: муаллифлар қайноқ Осиё қуёшидан қандай “лаззат” топишди экан? Бу саволга жавоб бериш учун суратга олиш билан боғлиқ қизиқ бир фактга эътибор қаратиш лозим. Дастлабки сценарийга кўра, бир оилага мансуб бобо билан набира йўқолиб қолиши, оиланинг қолган аъзолари эса уларни излаши лозим эди – мана шундай жўн ва оддий воқеалар. Бироқ фильм директори Сайёра Худойбердиеванинг маълум қилишича, россиялик ижодкорлар Бухоро, Самарқанд ва Хива каби дурдона шаҳарларда бўлиб, бундай гўзалликдан муносиброқ фойдаланиш лозим, деган хулосага келишди ва натижада сценарий бутунлай қайта ёзилди. Энди воқеалар ривожига биноан, Москвада яшайдиган оила Ўзбекистонга ташриф буюради. Ўзаро келишмовчиликлар ва адоватлар гирдобида қолган оила аъзолари Ўзбекистонда бўлиш вақтида бир-бирларини қайта кашф қиладилар, орада илиқлик, муҳаббат тикланади. Бир сўз билан айтганда, жазирама Шарқ қуёши қалблардаги “муз”ларни эритади. Шу маънода фильм номи унинг ғоясини тўла акс эттиради, дейиш мумкин.“Ипак йўли дурдонаси” кинофестивали доирасида Россия киноижодкорлари билан ҳамкорликда суратга олинган яна бир картина - “Барон” фильмининг иккинчи қисми ҳам намойиш этилиши режалаштирилган. "Бу мухлисларга муносиб совғамиз бўлади", - дея умид билдирди фильм режиссёри Рустам Саъдиев.Айтиш жоизки, бундан буён Россия ва Ўзбекистон киноижодкорларининг ҳамкорлиги йил сайин янада сермаҳсул бўлиб боради. Сабаби, бугунги кунда Бутунроссия Давлат кинематография институти (ВГИК)да таҳсил олаётган ўзбекистонлик талабалар сафига (ҳозир улар 7 киши) янги ўқув йилидан яна 30 нафар абитуриент қўшилиши, бундан ташқари, 15 нафар ёшларни институтнинг актёрлик устахоналарида таҳсил олишга юбориш режалаштирилган. Соҳа мутахассисларнинг фикрига кўра, Тошкентда ВГИК филиалининг ташкил этилиши эса ҳамкорликни янги босқичга олиб чиқади. Филиалнинг тақдимот маросими “Ипак йўли дурдонаси” фестивали доирасида бўлиб ўтиши кутилмоқда. Маълумот учун, “Ипак йўли дурдонаси” XIII Тошкент халқаро кинофестивали 1968 - 1997 йилларда Тошкентда ўтказиб келинган "Осиё, Африка ва Лотин Америкаси мамлакатларининг Тошкент халқаро кинофестивали"ининг давомчиси ҳисобланади. Бу йилги кинофестивал 28 сентябрдан 3 октябрга қадар "Тинчлик, тараққиёт ва маърифат" шиори остида бўлиб ўтади.\nўзбекистон, ўзбек кино, россия\nТОШКЕНТ, 9 авг - Sputnik. Айни кунларда Ўзбекистон Кинематография агентлиги Россиянинг “Спутник Восток Продакшн” кинокомпанияси билан ҳамкорликда суратга олинган “Солнце на вкус” (“Қуёш лаззати”) номли фильмини суратга олиш жараёнлари якунланиб премьера намойишларига тайёргарлик кўрилмоқда, - деб хабар қилмоқда Sputnik мухбири.\n“Қуёш лаззати” картинасининг премьераси сентябрь ойининг охирида,“Ипак йўли дурдонаси” ХIII Тошкент халқаро кинофестивали доирасида бўлиб ўтиши кутилмоқда, - дейилган хабарда.\nЯнги фильмнинг номи ҳақида: муаллифлар қайноқ Осиё қуёшидан қандай “лаззат” топишди экан? Бу саволга жавоб бериш учун суратга олиш билан боғлиқ қизиқ бир фактга эътибор қаратиш лозим. Дастлабки сценарийга кўра, бир оилага мансуб бобо билан набира йўқолиб қолиши, оиланинг қолган аъзолари эса уларни излаши лозим эди – мана шундай жўн ва оддий воқеалар.\nБироқ фильм директори Сайёра Худойбердиеванинг маълум қилишича, россиялик ижодкорлар Бухоро, Самарқанд ва Хива каби дурдона шаҳарларда бўлиб, бундай гўзалликдан муносиброқ фойдаланиш лозим, деган хулосага келишди ва натижада сценарий бутунлай қайта ёзилди.\nЭнди воқеалар ривожига биноан, Москвада яшайдиган оила Ўзбекистонга ташриф буюради. Ўзаро келишмовчиликлар ва адоватлар гирдобида қолган оила аъзолари Ўзбекистонда бўлиш вақтида бир-бирларини қайта кашф қиладилар, орада илиқлик, муҳаббат тикланади. Бир сўз билан айтганда, жазирама Шарқ қуёши қалблардаги “муз”ларни эритади. Шу маънода фильм номи унинг ғоясини тўла акс эттиради, дейиш мумкин.\n“Ипак йўли дурдонаси” кинофестивали доирасида Россия киноижодкорлари билан ҳамкорликда суратга олинган яна бир картина - “Барон” фильмининг иккинчи қисми ҳам намойиш этилиши режалаштирилган. "Бу мухлисларга муносиб совғамиз бўлади", - дея умид билдирди фильм режиссёри Рустам Саъдиев.\nАйтиш жоизки, бундан буён Россия ва Ўзбекистон киноижодкорларининг ҳамкорлиги йил сайин янада сермаҳсул бўлиб боради. Сабаби, бугунги кунда Бутунроссия Давлат кинематография институти (ВГИК)да таҳсил олаётган ўзбекистонлик талабалар сафига (ҳозир улар 7 киши) янги ўқув йилидан яна 30 нафар абитуриент қўшилиши, бундан ташқари, 15 нафар ёшларни институтнинг актёрлик устахоналарида таҳсил олишга юбориш режалаштирилган. Соҳа мутахассисларнинг фикрига кўра, Тошкентда ВГИК филиалининг ташкил этилиши эса ҳамкорликни янги босқичга олиб чиқади. Филиалнинг тақдимот маросими “Ипак йўли дурдонаси” фестивали доирасида бўлиб ўтиши кутилмоқда.\nМаълумот учун, “Ипак йўли дурдонаси” XIII Тошкент халқаро кинофестивали 1968 - 1997 йилларда Тошкентда ўтказиб келинган "Осиё, Африка ва Лотин Америкаси мамлакатларининг Тошкент халқаро кинофестивали"ининг давомчиси ҳисобланади. Бу йилги кинофестивал 28 сентябрдан 3 октябрга қадар "Тинчлик, тараққиёт ва маърифат" шиори остида бўлиб ўтади.